ขอคอนเซ็ป Healthy and Wealthy ของชาว #siamstr หน่อยครับ หลังผันมาเป็น Bitcoiners แล้ว
ส่วนตัวที่ตกผลึกมี
-Stay hamble and stack stas
-ออกกำลังกายสม่ำเสมอ
-หมั่นเติมความรู้
-เลิกกินน้ำตาล
-เลี่ยง fiat food
-กินโปรตีนจากเนื้อจริง
-รู้จักแบ่งปัน

อยากทราบการตกผลึกของเพื่อน ๆ ด้วยครับ


ข้อกลางครับ


ทุนนิยมเสรี เป็นศัตรูกับ เศรษฐกิจพอเพียง จริงหรือ?
บทความแรกที่ลองเขียนเรื่อยเปื่อยใน yakihonne ครับ
ติชม แลกเปลี่ยนกันได้ค้าบ 🙌🏻

https://yakihonne.com/article/naddr1qq2k2nfedqeng329tgeyz6t0vdvh54mzgezkgq3q83ed253zalkmsxsnwvftyk0s0dn7p7w0snz00ukxae98ecujaaeqxpqqqp65w8a684r


โคราชครับ อ่างเก็บน้ำลำตะคอง


awesome
nostr:nevent1qqswuyjtwac65546y6ztn9zld4kl5uer05hcwl27lzr7eh7wpfpf8ggpzpmhxue69uhkummnw3ezumt0d5hsygpvjvy33hjzmjjazsxgf3vwd48jtvz6t5qkzugqrs5u9g3kmyx9zypsgqqqqqqs44d085


เขายายเที่ยงเมื่อกลางเดือน
#siamstr
#nostr

https://image.nostr.build/b07e812b023b99098f2a66e736ed98f6f0d11869d8f3d6cd03dc66a633c2a898.jpg


แรงง


เมื่อวานเห็นร้านเบเกอรี่ร้านนึงที่บางครั้งก็แวะกิน
แปะป้ายบอกประมาณว่าต่อไปจะรับ cashless อย่างเดียว ดีเลยต่อไปจะได้ไม่ซื้อและลดของหวานไปด้วยในตัว

ส่วนตัวในมุมผู้บริโภคคิดว่าควรมีตัวเลือกได้ ว่าจะจ่ายเงินสดหรือใช้ cashless
#siamstr


เมื่อไหร่พรุ่งนี้ครับเนี่ย


#siamstr


เห็นกี่ทีก็ตลก 55555
ขำๆ

https://image.nostr.build/d8cb9bcc4bde2bec95fd30a77aeed228605ed675d806ec59f42bd6147aa69667.jpg


จาก Podcast นี้
หลายคนที่อ่าน #FuckIMF
คงไม่ได้ไว้ใจใน IMF อยู่แล้ว
ซึ่งเนื้อหาในนี้จะพูดถึงเป้าหมายและเงินกู้สนับสนุนพลังงานสะอาดและลดเงินสนับสนุนพลังงานฟอสซิลเป็นส่วนใหญ่

คงต้องขอแรงคนที่มีความรู้เรื่องพลังงานมาเหลาให้ฟังแล้วว่า
นอกจากความต้องการกดทับประเทศกำลังพัฒนาไม่ให้เติบโตได้ง่ายดายเหมือนเดิมจากการใช้พลังงานฟอสซิลที่สเถียรกว่าแล้ว มันยังมีเรื่องอะไรซุกซ่อนอยู่อีกไหม 🤔

#asksiamstr #siamstr https://image.nostr.build/c3dd869c0ea0765a1bc737c6de03e76748b2a2eec242873c57ca280a16930aed.jpg


เท่าที่เคยฟังคนที่อยู่ใกล้ชิดหน่วยงานด้านพลังงานในไทย เหมือนเป้าหลัก ๆ ของดาวอสแมนจะประมาณนี้ครับ
- เตะตัดขาชาติเล็ก ๆ ด้วยการบีบให้ใช้พลังงานทดแทน ราคาแพง คุณภาพสถุล
- เตะตัดขาการใช้พลังงานนิวเคลียร์ทุกรูปแบบ
- บีบให้ภาคธุรกิจต้องใช้คาร์บอนเครดิต ไม่งั้นเทรดในระดับนานาชาติไม่ได้ (ธุรกิจเล็ก SMEs เตรียมตายหมู่)
- คะแนนคาร์บอนเครดิตจะรวมร่างกับ CBDC แล้วเข้ามาควบคุมพฤติกรรมของประชาชนในแต่ละชาติ เช่น คุณจะทำธุรกรรมเติมน้ำมันเกิน xx ลิตรไม่ได้ ถ้าคุณไม่มีคะแนนคาร์บอนเครดิตที่สูงพอ

ส่วนประเด็นอื่น ๆ พี่ยะน่าจะรู้ลึกกว่านี้ครับ


จริงครับบบ


🤫🤫🤫🤫.
GM
#siamstr
#nostr
#nostrasia

https://image.nostr.build/53200f5dcb90d55ea1d1986f1f0bf068f5c1a2a3ca59e3149d43b5c0a99ec6eb.jpg


ทุกวันนี้เวลาเปิดดู social media หลักที่คนนิยมใช้ เช่นของนายหมาก นายหมัก คือการอัพเดทข่าวสารบ้าง
แต่พอเลื่อนฟีดไปๆมาๆเหมือนได้รับความ toxic เข้ามา
พอห่างจากมัน แล้วไปทำอย่างอื่นก็ดีขึ้นมากไม่ต้องไปรับสิ่ง toxic
#siamstr


LGTVHD4K จัดไป


LGTVHD


ชาวทุ่งม่วง #siamstr ครับ! วันนี้เรามีนัด LIVE ครั้งแรก #สภายาแดง แบบเบา ๆ กับสองหัวข้อน่าสนใจที่ยังไม่ค่อยถูกพูดถึงเท่าไหร่ในสื่อไทยกระแสหลัก (รูปนี้ดราฟต์หน้าปกไลฟ์เฉย ๆ นะ ไม่ใช่ของจริง 55555)
https://image.nostr.build/a5d2c48ba3d6ac16c62f8b78feb48570a795af63e27009eeb27a2f42ab5cc9e6.jpg
1. กระแสความ woke ในรั้วมหาวิทยาลัย มันคืออะไรกันแน่?
2. What is a woman? ทำไมคำถามนี้กลายเป็นเรื่องยากที่จะตอบในบริบทสังคมปัจจุบัน?

น่าจะเริ่มไลฟ์กันช่วงก่อนสองทุ่มนิดหน่อย ตามความพร้อมของสมาชิกสภาครับ

ใครอยากฟังมุมมองแนว #RedPill บ้าง หลังจากโอเวอร์โด๊สยาส้มและยาม่วงกันมาหลายวี้ก ถล่มแชตกันค่ำนี้ครับ รอ nostr:npub1qd6zcgzukmydscp3eyauf2dn6xzgfsevsetrls8zrzgs5t0e4fws7re0mj เปิดเซิร์ฟฯ ให้!


เปิดโปงกลวิธีที่ IMF และธนาคารโลก ใช้กดขี่ประเทศยากจน และผ่องถ่ายทรัพยากรสู่ประเทศร่ำรวย (ตอนที่ 14)

กลไกชั่วช้าห้ามชาติไหนเจริญ ด้วยการบีบให้ประเทศด้อยพัฒนาต้องใช้พลังงานทดแทนราคาแพงและคุณภาพสารเลว

# **14. การล่าอาณานิคมแบบรักษ์โลก**

>### *“ถ้าคุณตัดไฟฟ้าในชาติตะวันตกที่พัฒนาแล้วแค่ไม่กี่เดือน สิ่งที่ดูเหมือนพัฒนาการด้านสิทธิมนุษยชนและสิทธิส่วนบุคคลตลอด 500 ปีที่ผ่านมานั้น จะอันตรธานหายไปอย่างรวดเร็ว ราวกับไม่เคยมีตัวตนอยู่”*
>### *–Murtaza Hussain*

ในช่วงไม่กี่ทศวรรษที่ผ่านมา การปฏิบัติแบบสองมาตรฐานรูปแบบใหม่ได้ถือกำเนิดขึ้น มันคือการล่าอาณานิคมแบบรักษ์โลก อย่างน้อยนั่นคือสิ่งที่ผู้ประกอบการชาวเซเนกัลอย่างคุณ Magatte Wade ใช้เรียกความเสแสร้งของชาติตะวันตกต่อประเด็นการใช้พลังงานตลอดการสัมภาษณ์สำหรับบทความนี้

คุณ Wade ย้ำกับเราว่าเหล่าประเทศอุตสาหกรรมพัฒนาอารยธรรมของตัวเองจากการใช้ประโยชน์จากเชื้อเพลิงไฮโดรคาร์บอน (ซึ่งส่วนใหญ่ก็ขโมยหรือซื้อมาในราคาแสนถูกจากประเทศที่ยากจน หรือไม่ก็ไปปล้นมาจากประเทศใต้อาณานิคม) แต่ทุกวันนี้ธนาคารโลกและกองทุน IMF กลับพยายามจะผลักดันนโยบายห้ามไม่ให้ประเทศกำลังพัฒนาทำแบบเดียวกัน

-----------
>*หมายเหตุผู้แปล : เชื้อเพลิงไฮโดรคาร์บอน (Hydrocarbons) หรือที่รู้จักในอีกชื่อคือเชื้อเพลิงฟอสซิล (Fossil Fuel) โดยตัวอย่างของเชื้อเพลิงนี้ อาทิ น้ำมัน ถ่านหิน และก๊าซธรรมชาติ เป็นต้น*
-----------

ในขณะที่สหรัฐอเมริกาและสหราชอาณาจักรเคยใช้ถ่านหินและน้ำมันจากประเทศโลกที่สามได้เต็มที่ แต่ธนาคารโลกและกองทุน IMF กลับกดดันให้ชาติในแอฟริกาใช้พลังงานแสงอาทิตย์และพลังงานลม ซึ่งถูกผลิตและได้รับการสนับสนุนเงินทุนจากชาติตะวันตก

ความเสแสร้งนี้แสดงออกมาให้เห็นชัดในช่วงต้นเดือนพฤศจิกายน 2022 ที่ประเทศอียิปต์ เหล่าผู้นำโลกมารวมตัวกันในการประชุม COP27 (การประชุมเรื่องการเปลี่ยนแปลงสภาพภูมิอากาศ ณ เมือง Sharm el-Sheikh) เพื่อหารือถึงวิธีลดการใช้พลังงาน การเลือกสถานที่ประชุมในแอฟริกานั้นก็ไม่ใช่เรื่องบังเอิญ เหล่าผู้นำชาติตะวันตกซึ่งกำลังวิ่งเต้นหาซื้อเชื้อเพลิงฟอสซิลมากขึ้น เพราะไม่สามารถเข้าถึงเชื้อเพลิงไฮโดรคาร์บอนจากประเทศรัสเซียได้อีกแล้ว ต่างก็เดินทางมาร่วมงานนี้ด้วยเครื่องบินส่วนตัวที่ซดน้ำมันเป็นว่าเล่น เพื่อไปเรียกร้องให้เหล่าประเทศที่ยากจนต้องทำการลดรอยเท้าคาร์บอน (Carbon Footprint) การประชุมนี้ถูกจัดโดยผู้นำเผด็จการทหารในประเทศ ซึ่งก็เป็นไปตามธรรมเนียมปกติของธนาคารและกองทุน IMF อย่างที่เป็นมาตลอด

โดยระหว่างงานเทศกาลของการประชุมนี้ คุณ Alaa Abd Al Fattah นักเคลื่อนไหวด้านสิทธิมนุษยชนที่มีชื่อเสียงของอียิปต์กำลังเหนื่อยล้าสิ้นแรงจากการอดอาหารประท้วงอยู่ในคุก

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1697001426616-YAKIHONNES3.webp)
>*นายกรัฐมนตรีอังกฤษ ริชี ซูแน็ก (Rishi Sunak) เดินทางมาถึงการประชุม COP27 ด้วยเครื่องบินส่วนตัว*
-----------

“ช่างเหมือนช่วงเวลาในอดีตที่เรายังเป็นอาณานิคม และมีเจ้าอาณานิคมคอยกำหนดกฎเกณฑ์ว่าสังคมของเราควรจะเดินไปอย่างไร” คุณ Wade กล่าว “**ไอ้เรื่องวาระรักษ์โลกนี้คือวิธีรูปแบบใหม่ที่ใช้ปกครองพวกเรานี่แหละ** นี่คือเหล่าเจ้านายที่กำลังสั่งว่าเราควรจัดการอย่างไรกับพลังงาน สั่งเราว่าพลังงานอะไรที่ควรใช้และจะใช้ได้ตอนไหน น้ำมันที่เรามีก็อยู่ในดินของเรา มันเป็นส่วนหนึ่งของอธิปไตยของเรา แต่ตอนนี้พวกเขากำลังบอกเราว่าห้ามใช้น้ำมันของเราเนี่ยนะ? ทั้งที่พวกเขาเคยปล้นน้ำมันจากแผ่นดินเราไปเป็นของตัวเองมาแล้วนับไม่ถ้วนอย่างนั้นเหรอ?”

คุณ Wade ชี้ให้เห็นว่าเมื่อประเทศมหาอำนาจเผชิญปัญหาวิกฤติเศรษฐกิจ (อย่างที่เจอในหน้าหนาวปี 2022) พวกเขาก็จะกลับไปใช้เชื้อเพลิงฟอสซิลทันที ในขณะที่ประเทศยากจนกลับไม่ได้รับอนุญาตให้พัฒนาพลังงานนิวเคลียร์ และเธอยังชี้ว่าในอดีตเมื่อมีผู้นำประเทศโลกที่สามพยายามจะผลักดันการพัฒนาพลังงานไปในทิศทางดังกล่าว ผู้นำบางคนที่โดดเด่น เช่น ในปากีสถานและบราซิล ลงเอยด้วยการถูกลอบสังหาร

คุณ Wade กล่าวว่าภารกิจในชีวิตของเธอคือการสร้างความเจริญรุ่งเรืองให้แก่ทวีปแอฟริกา ตัวเธอเองเกิดที่ประเทศเซเนกัล ก่อนจะย้ายไปอยู่ประเทศเยอรมนีตอนอายุ 7 ขวบ เธอยังจำวันแรกของเธอในยุโรปได้เป็นอย่างดี เธอเคยชินว่าการอาบน้ำเป็นสิ่งที่ต้องใช้เวลาอย่างน้อย 30 นาที เพราะต้องมีการจุดเตาถ่าน ต้มน้ำให้ร้อน ผสมน้ำเย็นเพื่อลดความร้อนลง และลากถังน้ำไปยังจุดอาบน้ำ แต่ในประเทศเยอรมนี สิ่งที่เธอต้องทำก็มีแค่การหมุนคันโยกเปิดน้ำ

“ตอนนั้นฉันทึ่งมาก” เธอกล่าว “และคำถามนี้จะกลายเป็นสิ่งที่เปลี่ยนชะตาชีวิตของฉันไปตลอดกาล คำถามที่ว่าคือทำไมพวกเขาถึงมีสิ่งนี้ที่นี่ แต่เรากลับไม่มีบ้างที่โน่น”

เมื่อเวลาผ่านไปคุณ Wade เรียนรู้ว่าสาเหตุที่ชาติตะวันตกเจริญได้ก็เพราะการมีหลักนิติธรรม การมีสิทธิในการครอบครองสินทรัพย์ที่มีความชัดเจนและเปลี่ยนมือได้ และการมีสกุลเงินที่แข็งแกร่ง รวมถึงการเข้าถึงแหล่งพลังงานที่มั่นคงและเชื่อถือได้

“เราไม่ควรมีข้อจำกัดในด้านใช้พลังงานแบบที่ยอมให้ผู้อื่นมาบังคับเราได้” คุณ Wade กล่าว แต่ถึงอย่างนั้นทางธนาคารโลกและกองทุน IMF ก็ยังคงกดดันประเทศยากจนเรื่องนโยบายพลังงานต่อไป โดยเมื่อช่วงกันยายน ปี 2022 ประเทศเฮติยอมจำนนต่อแรงกดดันจากธนาคารโลกและกองทุน IMF ที่จะหยุดเงินอุดหนุนด้านเชื้อเพลิง “ผลลัพธ์นั้น” คุณ Michael Schellenberger นักข่าวด้านพลังงานได้เขียนไว้ว่า “คือการจลาจล การปล้นสะดม และความโกลาหล”

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1697005292792-YAKIHONNES3.png)

ในปี 2018 คุณ Schellenberger กล่าวว่า “รัฐบาลเฮติเห็นชอบต่อข้อเรียกร้องของ IMF ที่จะตัดเงินอุดหนุนด้านเชื้อเพลิง ซึ่งเป็นข้อกำหนดเบื้องต้นสำหรับการเข้ารับเงินกู้ 96 ล้านดอลลาร์สหรัฐจากธนาคารโลก สหภาพยุโรป และธนาคารเพื่อการพัฒนาระหว่างทวีปอเมริกา (Inter-American Development Bank) การที่รัฐบาลตัดสินใจแบบนั้นกระตุ้นให้เกิดการประท้วงที่ส่งผลให้นายกรัฐมนตรีต้องลาออกในท้ายที่สุด

“มากกว่า 40 ประเทศ นับตั้งแต่ปี 2005” เขากล่าว “มีการจลาจลที่ปะทุขึ้นหลังจากมีการตัดเงินอุดหนุนด้านเชื้อเพลิง หรือไม่ก็การเพิ่มขึ้นของราคาพลังงาน”

นี่ถือเป็นจุดสูงสุดในความเสแสร้ง เพราะชาติตะวันตกเจริญขึ้นได้โดยมีพื้นฐานจากการบริโภคพลังงานที่แข็งแกร่งและการที่รัฐจ่ายเงินอุดหนุนค่าพลังงาน แต่พวกเขากลับพยายามเข้ามาแทรกแซงเพื่อจำกัดรูปแบบและปริมาณของพลังงานที่ประเทศยากจนจะสามารถใช้ได้ การกระทำนี้ส่งผลให้ราคาพลังงานที่ประเทศยากจนต้องใช้มีราคาที่แพงขึ้น แผนการที่มีแนวความคิดแบบมาลธูเซียนนี้ตรงกับความเชื่อของอดีตประธานธนาคาร อย่างคุณโรเบิร์ต แม็กนามาราที่ได้มีการเก็บบันทึกไว้ นั่นคือการเติบโตของจำนวนประชากรถือเป็นภัยต่อมนุษยชาติ และแน่นอนว่าทางแก้ปัญหานั้นจะต้องเป็นการลดจำนวนประชากรในประเทศที่ยากจน ไม่ใช่การลดจำนวนประชากรของประเทศที่ร่ำรวย

-----------
>*หมายเหตุผู้แปล : แนวความคิดแบบมาลธูเซียน (Malthusian) คือแนวคิดที่อยู่บนทฤษฎีของทอมัส โรเบิร์ต มาลธัส (Thomas Robert Malthus) นักวิชาการชาวอังกฤษในช่วงศตวรรษที่ 18-19 โดยมีทฤษฎีว่าประชากรโลกจะเพิ่มขึ้นรวดเร็วมากกว่าปริมาณอาหารหรือทรัพยากรอื่น ๆ ทำให้มีความจำเป็นที่จะต้องมีมาตรการควบคุมจำนวนประชากร*
-----------

“พวกเขาทำเหมือนกับพวกเราเป็นการทดลองเล็ก ๆ” คุณ Wade กล่าว “โดยที่พวกชาติตะวันตกนั้นคิดว่า โอเค.. อาจจะต้องมีคนตายระหว่างทางบ้าง แต่เรามาทดลองดูกันเถอะว่าพวกประเทศยากจนเหล่านี้จะพัฒนาตัวเองได้ โดยไม่ต้องพึ่งพลังงานแบบที่พวกเราใช้ได้หรือเปล่านะ”

“นี่” เธอกล่าว “พวกเราไม่ใช่หนูทดลองนะ!”

-----------
## [⚡ กด Zap ที่ลิงก์นี้ เพื่อเป็นกำลังใจทีมงานผู้เรียบเรียงบทความ](https://getalby.com/p/imf_rs_split)

*(ทุกยอด zap จะถูกแบ่งอัตโนมัติเข้าวอลเล็ทของผู้เขียนบทความต้นฉบับภาษาอังกฤษ, ผู้แปลดราฟต์ 1, ผู้เรียบเรียงดราฟต์ 2-3, กองบรรณาธิการและพิสูจน์อักษรจากไรท์ชิฟต์ พร้อมกันบางส่วนไว้เพื่อเป็นค่าธรรมเนียมธุรกรรม)*


Nostrverse: เครื่องมือต่าง ๆ ที่ช่วยสร้างสรรค์ประสบการณ์ใหม่ ๆ บน Nostr

Nostr หรือ Notes and Other Stuff Transmitted by Relays เป็นโปรโตคอล
โซเชี่ยลเน็ตเวิร์ครูปแบบใหม่ที่ไร้ศูนย์กลางซึ่งทำให้ใคร ๆ ก็สามารถเข้ามาร่วมพัฒนาและสร้างสรรค์สิ่งใหม่ ๆ บน Nostr ได้ทำให้มีเครื่องมือต่าง ๆ มากมายที่ช่วยให้เราได้รับประสบการณ์ที่ดีขึ้นในการท่องไปในจักรวาลของ Nostr ซึ่งในบทความนี้จะแนะนำเครื่องมือต่าง ๆ บน Nostr ที่ช่วยเพิ่มความสะดวกสบาย และ สร้างสรรค์ประสบการณ์ใหม่ ๆ ให้กับการใช้งาน Nostr โดยมีเครื่องมือต่าง ๆ ดังต่อไปนี้

## Listr : ตัวช่วยในการจัดการหน้าฟีด
Listr เป็นเครื่องมือที่ช่วยให้เราสามารถสร้าง list ต่าง ๆ เพื่อจัดกลุ่มคนที่เราติดตามหรือโน๊ตที่เราชื่นชอบให้เป็นหมวดหมู่ และความพิเศษของ Listr คือเราสามารถที่จะแชร์ list ของเราให้แก่เพื่อน ๆ ของเราได้ด้วย

 - เพียงแค่เราเข้าไปที่ [Listr.lol](https://listr.lol/)

-  กรอกข้อมูลลงในช่องต่าง ๆ และเพิ่ม account หรือ note ที่เราต้องการสร้าง list

- กด Publish new list

![image](https://yakihonne.s3.ap-east-1.amazonaws.com/66df60562d939ada8612436489945a4ecf1d62346b3d9478dea8a338f3203c64/files/1697440254567-YAKIHONNES3.png)

 - จากนั้นเมื่อเราสามารถนำ address ที่ได้มาไปแชร์บน client ที่รองรับเพื่อส่งต่อให้คนอื่น ๆ ได้เลยครับ
ตัวอย่าง:
nostr:naddr1qqzx6at5v5q3wamnwvaz7tmjv4kxz7fwwd5kzmtnw3ezucm0d5qs6amnwvaz7tmwdaejumr0dspzqeklvptzmyu6m2rpysmy3x295nk0r43rg6eaj3uda29r8rejq0ryqvzqqqr4xqnfquht

![image](https://yakihonne.s3.ap-east-1.amazonaws.com/66df60562d939ada8612436489945a4ecf1d62346b3d9478dea8a338f3203c64/files/1697441593143-YAKIHONNES3.png)
list รวมเหล่า shitcoin หิวเงินที่มาหากินบนนี้ mute ไปได้เลยครับ

## Badges.page : เหรียญตราสุดเท่บนโปรไฟล์
Badges เป็นอีกลูกเล่นหนึ่งของ nostr ที่ทำให้เราสามารถสร้างและส่ง badge ให้เพื่อน ๆ เพื่อเป็นสัญลักษณ์ หรือเพื่อความสวยงามของโปรไฟล์ จริง ๆ ที่ชอบเพราะมันเท่ดีเวลาเปิดหน้าโปรไฟล์

![image](https://image.nostr.build/00b5c0b54c3ee5131d309e1fec0c26f5f83de31653f523bd1be774531d35b797.png)

ส่วนวิธีการสร้าง badge สามารถทำได้ตามขั้นตอนต่อไปนี้เลยครับ

- เข้าเว็บ [Badges.page](https://badges.page/) และ login ให้เรียบร้อย
- จากนั้นคลิกคำว่า new บนหัวมุมขวาใกล้ ๆ โปรไฟล์

![image](https://yakihonne.s3.ap-east-1.amazonaws.com/66df60562d939ada8612436489945a4ecf1d62346b3d9478dea8a338f3203c64/files/1697442328181-YAKIHONNES3.png)

 - และใส่ข้อมูลต่าง ๆ ที่เราต้องการลงไป จากนั้นกด save and Publish

![image](https://yakihonne.s3.ap-east-1.amazonaws.com/66df60562d939ada8612436489945a4ecf1d62346b3d9478dea8a338f3203c64/files/1697442516997-YAKIHONNES3.png)

 - จากนั้นให้เราเข้าไปที่หน้าของ badge นั้น ๆ และใส่ nip-05 หรือ npub ของคนที่เราต้องการให้ badge ลงไป และกด Award badge ได้เลยครับ![image](https://yakihonne.s3.ap-east-1.amazonaws.com/66df60562d939ada8612436489945a4ecf1d62346b3d9478dea8a338f3203c64/files/1697443319588-YAKIHONNES3.png)

 - เมื่อเราทำการ award badge เรียบร้อยแล้ว ให้คนที่เราส่งให้เข้าไปรับที่ [Badges.page](https://badges.page/) โดยเข้าไปที่หน้าโปรไฟล์ เลือก awarded และกด accept![image](https://yakihonne.s3.ap-east-1.amazonaws.com/66df60562d939ada8612436489945a4ecf1d62346b3d9478dea8a338f3203c64/files/1697443796983-YAKIHONNES3.png)

เพียงเท่านี้เมื่อเราเข้าไปท่องโลกของ nostr ผ่าน client ที่รองรับเราก็จะมี badge เท่ ๆ โชว์อยู่ที่หน้าโปรไฟล์แล้ว!

## ZapGoals : เครื่องมือระดมทุนสุดเจ๋งบนNostr ! !
zapGoals เป็นเครื่องมือที่ช่วยให้เราสามารถสร้างเป้าหมายในการระดมทุนเพื่อทำสิ่งต่าง ๆ ได้นอกจากนี้ยังสามารถตั้งผู้รับผลประโยชน์และแสดงผู้ที่เข้ามาร่วมบริจาคให้กับการระดมทุนในครั้งนั้น ๆ ได้อีกด้วย ส่วนวิธีการสร้าง goal สามารถทำตามขั้นตอนข้างล่างนี้ได้เลย

- เข้าไปที่เว็บ [goals-silk.vercel.app](https://goals-silk.vercel.app/)
- จากนั้นเมื่อเรา login เรียบร้อยแล้ว กดที่ profile และกด new

![image](https://yakihonne.s3.ap-east-1.amazonaws.com/66df60562d939ada8612436489945a4ecf1d62346b3d9478dea8a338f3203c64/files/1697444785527-YAKIHONNES3.png)

- จากนั้นให้เราใส่ข้อมูลต่าง ๆ ที่เราต้องการให้แสดงลงไป![image](https://yakihonne.s3.ap-east-1.amazonaws.com/66df60562d939ada8612436489945a4ecf1d62346b3d9478dea8a338f3203c64/files/1697444946992-YAKIHONNES3.png)
- และเราก็จะได้ goal ที่มีหน้าตาแบบนี้![image](https://yakihonne.s3.ap-east-1.amazonaws.com/66df60562d939ada8612436489945a4ecf1d62346b3d9478dea8a338f3203c64/files/1697445007455-YAKIHONNES3.png)

### แล้วเราสามารถเอา goal พวกนี้ไปทำอะไรได้บ้างละ ?

เราสามารถนำ link ของ goal ที่เราสร้างไปใส่ใน live stream บน zap.stream, บน long form content ผ่านทาง habla, ใน client ต่าง ๆ ที่รองรับ, หรือแม้แต่ใน badges ที่ได้กล่าวถึงข้างต้น

-----------

Nostrverse เป็นชุดบทความที่ผมจะเล่าถึงสิ่งต่าง ๆ ที่เจอและได้ไปทดลองใช้งานมา หวังว่ามันจะมีประโยชน์กับผู้อ่านไม่มากก็น้อยนะครับ ขอให้มีความสุขในทุ่งแห่งอิสรภาพแห่งนี้ครับ


จัดการฟีดรกๆ ให้เป็นระเบียบด้วย Listr.lol

เบื่อกับฟีดรกๆ ปนกันไปหมดทั้งไทยทั้งเทศไหม? เราใช้ Listr.lol เพื่อจัดกลุ่มเพื่อนๆ และแยกดูฟีดเป็นกลุ่มๆ ได้นะ บทความนี้จะเปลี่ยนการใช้งาน Nostr ของคุณให้สุดพลิ้ว

หลายคนยังไม่อยากรีบแอดเพื่อนกันเยอะๆ เพราะกลัวว่าฟีดตัวเองจะเด้งรัวๆ กลัวฟีดจะรกจนตามอ่านกันไม่ทัน กลัวจะพลาดอะไรบางอย่างไปใช่ไหมครับ ครั้นพอมีเราเพื่อนน้อยก็ทำให้ Nostr ดูเหมือนไม่ค่อยจะมีอะไรน่าสนใจสักเท่าไหร่ จะเพิ่มเพื่อนก็ยังติดปัญหาแรกอยู่ เกิดอาการลังเลจะเอายังไงดี?

ก็เพราะ Nostr มันไม่มีอัลกอริธึมคอยจัดการสิ่งที่เราจะมองเห็น (ยกเว้นบางไคลเอนต์ที่คัดกรองฟีดได้ เช่น corracle หรือ nostrudel เป็นต้น) ฟีดบน Nostr จึงเรียงกันแบบตามไทม์แสตมป์อย่างตรงไปตรงมา ดังนั้นถ้าเพื่อนของคุณเยอะ โน๊ตต่างๆ ก็อาจจะฟลัดกันเองจนทับถมกองพะเนินเทินทึก พาลทำให้คุณหาสิ่งทีอยากอ่านได้ค่อนข้างลำบาก

ปัญหานี้ไม่ได้เกิดขึ้นแค่กับพวกเราเพียงเท่านั้นครับ มันเกิดกับทุกคน

พวกที่ใช้งาน Nostr กันมาก่อนต่างก็เห็นว่ามันน่ารำคาญพอสมควร เพื่อนบางคนก็ขยันโน๊ตกันเหลือเกิน ผมเคยเจอเพื่อนที่โน๊ตกันแบบนาทีต่อนาที ผมตามคนเกือบพันนี่ฟีดไหลยังกะบั้งไฟทะยานฟ้า จะกด Unfollow บางทีก็ติดลูกเกรงใจ จะกด Mute ก็ดูรุนแรงไปหน่อย เพราะเหตุนี้จึงต้องมีการหาทางออก

เหล่านักพัฒนาโปรโตคอล Nostr จึงได้เขียนสิ่งที่เรียกว่า “NIPs” (Nostr Implementation Possibilities) และเพื่อแก้ไขปัญหาเบื้องต้น พวกเขาจึงได้เขียน NIP-51 ขึ้นมาชื่อว่า “List”

# List คืออะไร?
List ช่วยให้เราจัด “**รายการ**” เพื่อจัดกลุ่มของ “**ผู้ใช้**”, “**บุ๊คมาร์ค**” และ “**รีเลย์**” ได้ด้วยตัวเอง หรือเอาแบบเข้าใจง่ายๆ ก็คือ.. มันช่วยให้เราสามารถจัดกลุ่มให้กับคนที่เราติดตามได้นั่นเอง.. (เหมือนจัดกลุ่มเพื่อนใน FB) การสร้าง List ต่างๆ บน Nostr นั้น จะแยกย่อยตามประเภทของ “**Event kind**” ซึ่งก็คือลักษณะของสิ่งที่จะปรากฏอยู่บน Nostr

ต่อไปนี้คือ kind ที่เราสามารถจัดกลุ่มหรือสร้าง List ได้

(เราต้องรู้เรื่องเหล่านี้ก่อน เพราะต้องเลือก kind ให้ถูก ตรงตามความต้องการในตอนกดสร้าง List ใหม่)

## ประเภทของ List

- **Kind 3 : (Contacts)** รายการของคนที่เรากดติดตามเอาไว้ List นี้ไม่ต้องสร้าง มันมาให้เองอัตโนมัติ
- **Kind 10000 : (Mute)** รายการของคนที่เราไปกด Mute เอาไว้ มันจะมาเองโดยอัตโนมัติหรือถ้าเราสร้างเองมันจะไปทับ List ที่มีอัตโนมัติก่อนหน้านี้ (การ Mute คือการที่เราปิดการมองเห็นผู้ใช้รายนั้นเอาไว้ เราจะไม่เห็นโน๊ตหรือแอคชั่นใดๆ ของเขาบน Nostr อีก อาจจะเพราะเราไม่อยากเห็น หรือรำคาญที่โน๊ตบ่อย โน๊ตไม่เข้าท่า ฯลฯ แต่ไม่ได้ต้องการจะทำถึงขั้น Unfollow)
- **Kind 10001 : (Pin)** รายการของโน๊ตที่เรากดปักหมุดไว้ (ในบางไคลเอนต์สามารถปักหมุดได้ เช่น Snort)
- **Kind 10002 : (Relays)** รายการ Relay ที่ผู้ใช้ (เรา) ใช้อยู่ (ตั้งชื่อรายการไม่ได้)
- **Kind 30000 : (Categorized People)** รายการของผู้ใช้ที่เราตั้งชื่อรายการได้ นี่คือรายการที่ผมใช้ **สร้างบ่อยที่สุด** เพื่อจัดประเภทคนกลุ่มต่างๆ ที่เราติดตาม เพื่อให้ง่ายต่อการแยกแยะและค้นหาในอนาคต
- **Kind 30001 : (Categorized Bookmarks)** รายการของโน๊ตที่เราได้เคยทำการบุ๊คมาร์คเอาไว้ เราสามารถตั้งชื่อให้กับรายการนี้ได้ เรียกง่ายๆ ว่าจัดรายการโน๊ตที่ชอบหรือเอาไว้ตามอ่าน, อ่านทบทวนเมื่อมีเวลาในภายหลัง
- **Kind 30022 : (Categorized Relays)** รายการ Relay ที่ผู้ใช้ (เรา) ชื่นชอบ เผื่อจับพลัดจับผลูทำรายชื่อ Relay หายก็กลับมาดูจากที่นี่ได้

ปัญหาที่คนไม่ค่อยใช้ List คือนอกจากไม่รู้ว่ามันมีอยู่และมันเอาไว้ใช้ประโยชน์อะไรแล้ว ยังรู้สึกแอบแย่เวลามีคนมาส่อง List ของตัวเองด้วย (โดยเฉพาะ Mute list)

แต่ในความเป็นจริง.. การสร้าง List ใหม่นั้นเราสามารถเลือกได้ว่าอยากจะให้เป็นแบบ Public หรือ Private ก็ได้ครับ สำหรับไคลเอนต์ที่นิยมใช้งานกันทั่วไปและรองรับ NIP-51 คือ **nostudel** และ **corracle** ที่จัดการกับ List เบื้องต้นได้ (ใช้งานผ่านเบราเซอร์) รวมถึง **Amethyst** บนแอนดรอยด์ (เอาไว้ดูโน๊ตใน List ต่างๆ แต่จัดการ List ไม่ได้) ส่วนของ iOS ผมไม่ได้ใช้ จึงไม่ทราบจริงๆ ครับ

ในบทความนี้ผมจะแสดงตัวอย่างการใช้งานไคลเอนต์ที่มีไว้สำหรับจัดการ List ให้เราโดยเฉพาะ

นั่นคือ "**Listr**" ซึ่งพัฒนาโดยคุณ **JeffG** และมีคุณ **Kanarge** ซึ่งเป็นผู้ออกแบบ UX/UI ในเวอร์ชั่น 2.0 ให้มีความสวยงามและน่าใช้งานมากยิ่งขึ้น

![image](https://yakihonne.s3.ap-east-1.amazonaws.com/d830ee7b7c30a364b1244b779afbb4f156733ffb8c87235086e26b0b4e61cd62/files/1697392204809-YAKIHONNES3.png)

อย่างไรก็ตาม ณ ขณะที่เขียนอยู่นี้ เวอร์ชัน 2.0 ยังเป็นการพัฒนาในระดับ Beta อยู่ เท่าที่ผมลองเล่นก็ถือว่าใช้งานได้ดีและง่ายกว่า 1.0 มากโขทีเดียวครับ แต่ก็น่าจะปรับปรุงให้ดีได้กว่านี้อีกในอนาคต เอาว่าผมจะพยายามรวบรัดไม่ให้ยาวจนเกินไป เพราะเดี๋ยว อ.อาร์ม จะไลฟ์สอนกันอีกทีในรายการ #Onlynips

**หมายเหตุ**: ไคลเอนต์อีกตัวสำหรับไว้จัดการ List คือ **Nostree** ซึ่งผมจะยังไม่เขียนแนะนำในบทความนี้นะครับ

## การใช้งาน listr

เมื่อเข้ามาที่เว็บไซต์ของตัวไคลเอนต์ [**Listr.lol**](https://listr.lol/) ให้เพื่อนๆ ทำการ Login ด้วย Alby Extension (NIP-07) ให้เรียบร้อย

เราจะเห็นแถบไซด์บาร์เมนูด้านซ้ายมือ ที่แสดงเมนูสำคัญๆ อย่างเช่น "**Activity feed**" ที่จะโชว์ว่าเพื่อนของเราคนไหนได้ทำการสร้างหรืออัพเดท List อะไรไปบ้าง ที่เหลือก็ตามชื่อเลย กดดูกันเอาเองได้ครับ

ถัดลงมาในส่วน "**Your List**" ก็จะเป็นรายการของ List ที่เราได้เคยสร้างเอาไว้ ทำให้เรากดเข้าไปดูได้จากตรงนี้ นับว่าสะดวกมากทีเดียว ใครยังไม่เคยสร้างอะไรไว้ก็จะยังไม่มีรายการแสดงมากมายครับ

![image](https://yakihonne.s3.ap-east-1.amazonaws.com/d830ee7b7c30a364b1244b779afbb4f156733ffb8c87235086e26b0b4e61cd62/files/1697392533415-YAKIHONNES3.png)

พื้นที่หลักของหน้าโปรไฟล์เรา (กดเข้าจากเมนูขวาบน ตรงรูปโปรไฟล์ของเรา ซึ่งจะแสดง List ต่างๆ ที่เราเคยสร้างไว้ในรูปแบบของ **Card view** ซึ่งผมชอบมาก เพราะมันดูเข้าใจง่ายและใช้งานได้ง่ายนั่นเอง

แต่ละการ์ด จะมีชื่อ จำนวนไอเทมที่เราใส่ไว้ (คน, บุ๊คมาร์ค, รีเลย์) และอีเว้นท์ที่มีในการ์ดนั้นๆ (เช่น โน๊ตต่างๆ เป็นต้น) ทีนี้ก็คงจะพอเข้าใจวิธีการใช้งานเบื้องต้น หรือการเรียกดูข้อมูลกันแล้วนะครับ ผมว่ามันก็ไม่ได้เข้าใจยากเท่าไหร่นัก

![image](https://yakihonne.s3.ap-east-1.amazonaws.com/d830ee7b7c30a364b1244b779afbb4f156733ffb8c87235086e26b0b4e61cd62/files/1697392747129-YAKIHONNES3.png)

> ท้ายบทความผมจะแสดงยูสเคสให้ดูว่า หลังจากที่เรามี List แล้ว ชีวิตเราจะดีขึ้นยังไง?

# การสร้าง List
มาลองเริ่มต้นสร้าง List กันเลยดีกว่า (จริงๆ ถ้าขี้เกียจทำเอง ก็สามารถ Duplicate จากรายการที่ผมเคยสร้างไว้ได้เลยครับ) ตามภาพด้านล่างนี้ เราจะสามารถกดสร้าง List ใหม่ได้เลยจาก 2 ที่ด้วยกัน **Create a new list** แถบเมนูด้านซ้าย หรือ **+New list** จากเมนูด้านบนขวา

![image](https://yakihonne.s3.ap-east-1.amazonaws.com/d830ee7b7c30a364b1244b779afbb4f156733ffb8c87235086e26b0b4e61cd62/files/1697392890586-YAKIHONNES3.png)

ผมจะขออธิบายไปทีละช่องเพื่อไม่ให้ต้องแปะภาพให้รกจนเกินไปนะครับ

![image](https://yakihonne.s3.ap-east-1.amazonaws.com/d830ee7b7c30a364b1244b779afbb4f156733ffb8c87235086e26b0b4e61cd62/files/1697393155308-YAKIHONNES3.png)

1. **เลือกประเภทของ Kind** ที่ต้องการตามที่ผมพึ่งแนะนำไปด้านบน ผมแนะนำให้เริ่มลองจาก Kind 30000 : (Categorized People) เพื่อสร้างกลุ่มรายชื่อของเพื่อนหรือคนที่เราติดตาม (หรือคนที่เราไม่ได้ติดตามก็ได้เหมือนกัน) ผมจะยกตัวอย่างจากการสร้าง List ทีมงาน Right Shift ละกันนะครับ
2. ช่องถัดมาให้**ตั้งชื่อรายการ** ในที่นี้ผมจะตั้งชื่อว่า Right Shift Team
3. ช่องถัดมาตรง **Description** ให้เขียนคำอธิบายตามใจชอบ ว่ารายการนี้เป็นรายการสำหรับอะไร
4. ช่อง **Category** ก็เลือกประเภทให้ตรงหรือสอดคล้องกับที่เราสร้าง เพื่อเวลากลับมาดูจะได้เข้าใจได้ง่ายครับ
5. ช่องสุดท้ายคือช่องสำคัญ **List items** หรือสิ่งที่เราต้องการจะบรรจุเข้าไปใน List นี้นั่นเอง ด้านขวาของช่องคือส่วนสำคัญที่เราต้องเลือกว่าจะให้รายการนี้ **Public** ให้ใครเห็นหรือคัดลอกก็ได้ หรือจะสร้างให้เป็นรายการ **Private** ที่จะมีแค่เราเห็นได้เพียงคนเดียวเท่านั้น

สำหรับ List items ที่สามารถนำมาเพิ่มเข้าไปในรายการได้ จะต้องเป็นประเภท **NIP-19 Identifier** (bech32-encoded entities) ซึ่งเป็นอย่างใดอย่างหนึ่งต่อไปนี้ ได้แก่ npub, nprofile, note, nevent หรือ naddr ครับ

ให้เราคัดลอกข้อมูลเหล่านี้มากรอกในช่องที่ 5 ในตัวอย่างด้านบน ผมได้คัดลอกเอา npup ของ Jakk Goodday มากรอก จากนั้นผมจะกดเครื่องหมายติ๊กถูก

จะปรากฏชื่อ Jakk Goodday เป็น Item แรกสำหรับรายการที่เรากำลังจะสร้างนี้ แต่รายการนี้จะยังไม่เสร็จสมบูรณ์จนกว่าเราจะกดปุ่มสีเขียว Publish ด้านล่าง (กดไปแล้ว ก็สามารถ Edit เพื่ออัพเดท หรือทำการนำเข้า นำออกไอเทมได้ตลอดเวลาตามต้องการ)

![image](https://yakihonne.s3.ap-east-1.amazonaws.com/d830ee7b7c30a364b1244b779afbb4f156733ffb8c87235086e26b0b4e61cd62/files/1697393470624-YAKIHONNES3.png)

เมื่อเราเพิ่มไอเทมจนพอใจและกด Publish รายการนี้แล้ว ที่หน้าโปรไฟล์ของเราจะปรากฏการ์ดของ List ที่พึ่งสร้างใหม่นี้ และมีไอเทมต่างๆ ที่เพิ่มไว้ปรากฏเป็นรายละเอียด โดยในแต่ละไอเทมเรายังสามารถกด Follow หรือ Unfollow บุคคลได้ รวมทั้งกด **Add to list** เพื่อเพิ่มคนๆ นั้นไปยัง List อื่นก็ได้ด้วยเช่นกัน

นอกจากนี้เรายังสามารถแชร์ List (เอาไปโชว์บน Amethyst ได้ แต่ Kind 3, 10000, 10001 จะไม่ปรากฏบน Amethyst ) หรือกดปุ่ม Edit ได้ตามต้องการครับ

![image](https://yakihonne.s3.ap-east-1.amazonaws.com/d830ee7b7c30a364b1244b779afbb4f156733ffb8c87235086e26b0b4e61cd62/files/1697393658623-YAKIHONNES3.png)

ที่เหลืออยากจะลองสร้างอะไรก็ลองเล่นกันดู คุณอาจจะสร้าง List สำหรับเพื่อนจอมเขียนบทความ, เพื่อนจอมฮา, นักศิลปะ, ช่างภาพ, ทาสแมว ฯลฯ สุดแล้วแต่จะสร้างกันกันเอาเองเลยครับ

> ข้อดีของการสร้าง List แบบ **Kind 30000** นี้คือ เราสร้างรายการของคนกลุ่มต่างๆ และใช้ไคลเอนต์อื่นในการเปิดดูโน๊ตหรืออัพเดทข้อมูลข่าวสารต่างๆ จากคนใน List นั้นๆ ได้ โดยที่เราไม่จำเป็นต้องกด Follow เขาเลยก็ได้ครับ มันดีตรงนี้แหละ

ถ้าคุณไปส่อง List ในโปรไฟล์ของผม คุณจะเจอ List ที่จัดกลุ่มคนเอาไว้หลากหลาย (ซึ่งผมก็ Duplicate คนอื่นเขามาอีกที) คุณสามารถกด Duplicate เอากลุ่มคนที่ชอบจากที่ผมมีได้เลย ง่ายนิดเดียว

ผมจะยกตัวอย่างให้ดู สมมุติคุณไปที่โปรไฟล์ของ **Vitor Pamplona** (ผู้พัฒนาหลักของแอป Amethyst) แล้วคุณเจอ Public list ของเขาซึ่งเป็นรายชื่อ Dev ของแอป Amethyst ทั้งหมด คุณอยากติดตามโน๊ตและอัพเดทจากกลุ่มคนเหล่านี้ คุณก็สามารถกดปุ่ม Deuplicate ที่เห็นนั้นได้เลยครับ

![image](https://yakihonne.s3.ap-east-1.amazonaws.com/d830ee7b7c30a364b1244b779afbb4f156733ffb8c87235086e26b0b4e61cd62/files/1697393874806-YAKIHONNES3.png)

เมื่อกดปุ่ม Duplicate แล้ว.. ระบบจะขอให้คุณตั้งชื่อ และระบุรายละเอียดของ List นี้ใหม่ (ที่จะไปปรากฏบนโฟรไฟล์ของคุณ) เมื่อกรอกเรียบร้อยก็กด Duplicate this list ได้เลย เป็นอันว่าเสร็จพิธี แค่นี้คุณก็ได้รายชื่อพวกนี้ไปเป็นของตัวเอง ไว้ส่องข้อมูลเองง่ายๆ ได้แล้ว

![image](https://yakihonne.s3.ap-east-1.amazonaws.com/d830ee7b7c30a364b1244b779afbb4f156733ffb8c87235086e26b0b4e61cd62/files/1697393953888-YAKIHONNES3.png)

# การดูฟีดอัพเดทใน List ต่างๆ
มาถึงสิ่งที่เป็น "**หมุดหมายสำคัญ**" ของการสร้าง List กันเสียที เมื่อคุณมี List ที่พึงพอใจครบถ้วนแล้ว คราวนี้การใช้งาน Nostr ของคุณก็จะไม่มีวันเหมือนเดิมอีกต่อไป..

ผมขออนุญาตแนะนำเฉพาะไคลเอนต์ที่ผมรู้จักและคุ้นเคยก็แล้วกันนะครับ ต้องขออภัยเพื่อนๆ ชาว iOS ด้วยเพราะผมใช้ Android ท่านอาจต้องลองหาแนวทางบนมือถือกันเองแล้วนำมาแบ่งปันกัน หรือเน้นใช้งานกันบนเบราเซอร์ไปก่อนนะครับ

## Amethyst
ชาวแอนดรอยด์ดูเหมือนจะเข้าทางที่สุด สำหรับ **Amethyst** เพราะเราสามารถกดดูโน๊ต หรืออัพเดทข่าวคราวความเคลื่อนไหวของผู้ใช้ใน List ต่างๆ ไว้กันได้โดยสะดวกโยธิน สามารถกดด้านบนได้จากหน้า **Home** หรือหน้า **Notification** เพื่อเลือกดู List ที่ต้องการได้เลยครับ

ซึ่งจากหน้า Home คุณจะเลือกดูโน๊ตจากแท็ป New threads หรือเลือกดูคอมเม้นท์จากแท็ป Conversation ก็ได้ คราวนี้คุณก็จะเห็นฟีดจากเฉพาะกลุ่มคนที่คุณสร้างไว้ใน List นั้น

---

![image](https://yakihonne.s3.ap-east-1.amazonaws.com/d830ee7b7c30a364b1244b779afbb4f156733ffb8c87235086e26b0b4e61cd62/files/1697394465708-YAKIHONNES3.jpg)

---

## noStrudel

[**noStrudel.ninja**](https://nostrudel.ninja/) เป็นไคลเอนต์อีกหนึ่งตัวที่ได้รับความนิยมในการใช้งานผ่านเบราเซอร์บน PC ซึ่งมีเมนูแยกและรองรับ List โดยเฉพาะ เมื่อกดเข้าไปดูจะเห็น List ต่างๆ ที่เราสร้างไว้ในลักษณะนี้ คือมีรูปโปรไฟล์เรียงซ้อนๆ กันให้ดูในแต่ละ List ด้วย

![image](https://yakihonne.s3.ap-east-1.amazonaws.com/d830ee7b7c30a364b1244b779afbb4f156733ffb8c87235086e26b0b4e61cd62/files/1697394863390-YAKIHONNES3.png)

เมื่อกดเลือกที่การ์ดของ List ใดๆ เราก็จะเห็นรายการไอเท็มของแต่ละ List นั้นๆ และยังสามารถเลือกที่จะ **Delete** หรือดู **Feed** ของ List นั้นๆ ได้ด้วยครับ ซึ่งเมื่อกดที่ Feed ไคลเอนต์ก็จะทำการดึงโน๊ตทั้งหมดของคนใน List นั้นมาให้เราดู ชีวิตดี๊ดี

![image](https://yakihonne.s3.ap-east-1.amazonaws.com/d830ee7b7c30a364b1244b779afbb4f156733ffb8c87235086e26b0b4e61cd62/files/1697395184742-YAKIHONNES3.png)

นอกจากนี้.. การ Follow ผู้ใช้งานบน noStrudel ยังสามารถกดเลือกเพิ่มเข้าไปยัง List ที่เราเคยสร้างเอาไว้แล้วได้เลย ซึ่งถือว่าสะดวกดีมากๆ ครับ

![image](https://yakihonne.s3.ap-east-1.amazonaws.com/d830ee7b7c30a364b1244b779afbb4f156733ffb8c87235086e26b0b4e61cd62/files/1697395572055-YAKIHONNES3.png)

## Corracle
[**Corracle.social**](https://coracle.social/) เป็นอีกไคลเอนต์ที่ทำงานได้รวดเร็ว สวยงามสะอาดตาที่ใช้งานได้ผ่านเบราเซอร์ โดย Corracle จะสามารถกดเพิ่มคนเข้าไปใน List ได้เลยง่ายๆ เช่นเดียวกันกับ noStrudel แต่จะมี UI แตกต่างกันเพียงเล็กน้อยตามภาพด้านล่าง

โดยเมื่อไปที่หน้าโปรไฟล์ของใครก็ตาม เมื่อกดที่ปุ่ม 3 จุดด้านบน จะมีให้เลือก **Add to list**

![image](https://yakihonne.s3.ap-east-1.amazonaws.com/d830ee7b7c30a364b1244b779afbb4f156733ffb8c87235086e26b0b4e61cd62/files/1697395909035-YAKIHONNES3.png)

โดยเราสามารถเลือกเพิ่มเข้าไปใน List ที่เคยสร้างไว้แล้ว หรือจะสร้าง List ใหม่ดูก็ได้ครับ

![image](https://yakihonne.s3.ap-east-1.amazonaws.com/d830ee7b7c30a364b1244b779afbb4f156733ffb8c87235086e26b0b4e61cd62/files/1697396059024-YAKIHONNES3.png)

ซึ่งผมคงไม่สอนสร้าง List ใหม่ด้วย noStrudel หรือ Corracle นะครับ ไม่งั้นบทความจะยาวเกินกว่าเหตุ ซึ่งเพื่อนๆ สามารถไปลองเล่นกันดูเองได้ไม่ได้ยากเกินความเข้าใจ

## สิ่งที่ควรทราบเกี่ยวกับ List
- **การ Delete List** ต่างๆ บนที่เคยสร้างไว้บนโปรโตคอล Nostr นั้นไม่นับว่าง่ายหรือจะได้ผลลัพธ์แบบเบ็ดเสร็จ เพราะการลบข้อมูลบน Nostr ถือว่าเป็นสิ่งที่ไม่เคยทำได้จริง (รวมถึงโน๊ตต่างๆ ด้วย) เนื่องจากเราต้องทำการ Request ไปยัง Relay ต่างๆ ที่ได้ทำการบันทึกข้อมูลนั้นเอาไว้และขอให้เค้าลบออกให้ การลบข้อมูลจากรีเลย์ทั่วไปนั้นทำได้ง่าย แต่กับรีเลย์ที่มีเงื่อนไขในการเข้าถึง (เช่น Paid relay) ก็นับว่าเป็นเรื่องยากทีเดียวครับ
- ดังนั้นผมแนะนำว่าให้เวลาและใส่ใจในการสร้าง List สักหน่อย จะได้ไม่ต้องมานั่งรำคาญตาในภายหลัง
- **Mute list** ที่มีออโต้นั้นไม่สามารถปิดการมองเห็นได้ (มัน Public) มันทำให้ผู้ใช้รู้สึกอึดอัดที่จะกด Mute เพื่อนเพราะกลัวจะหมางใจกัน
- เราสามารถคัดลอกเอาไอดีของ List ที่เป็น Kind 30000+ ไปสร้างโน๊ตเพื่อแสดรายชื่อคนใน List นั้นได้ (ไคลเอนต์อื่นผมไม่ทราบ)
- เราสามารถสร้าง List ได้ไม่จำกัด และเพิ่มไอเท็มเข้าออกได้ตลอดเวลาในแต่ละ List
- Listr.lol v2.0 พึ่งเปิดตัวได้ไม่นาน และยังเป็น beta version ดังนั้นจึงอาจมีข้อบกพร่องในการใช้งานได้บ้าง อย่าลืมช่วยกันส่งฟีดแบ้กไปที่ผู้พัฒนาถือว่าร่วมด้วยช่วยกัน
- จากการทดลองใช้งาน noStudel และ Corracle ยังไม่เหมาะสำหรับการสร้าง List เหมาะเอาไว้ดู และการดูฟีดของแต่ละ List บน Ametjyst นั้นเริ่ดมากๆ
- แชร์บทความนี้ และนำสิ่งที่เข้าใจไปเผยแพร่ให้กับคนอื่นๆ หากเห็นว่าเป็นประโยชน์
- หากสงสัยอะไรในการใช้งาน List ก็สามารถสอบถามผมเข้ามาได้เลยครับ และอย่าลืมติดตามไลฟ์สดสอนจับมือทำ Listr ของ อ.อาร์ม ในเร็วๆ นี้ ทางรายการ Onlynips


เช้านี้เพิ่งอ่าน Fiat Food จบไปสด ๆ ร้อน ๆ เรียกได้ว่าเป็น "ตำราอาหาร" ที่สำคัญที่สุดในศตวรรษนี้เลยก็ว่าได้ แถมช่วงท้ายจารย์เซฟเข้ามาแจมเขียนเล่าถึงวิธีการหาแหล่งอาหาร การก่อฟืน การเตรียมเตา การเตรียมเนื้อ การย่าง การพัก การทำน้ำซุปกระดูก รวมทั้งวิธีโคตรง่ายและโคตรประหยัดในการกินอาหารคุณภาพสูงในร้านอาหาร junk food!

เปิดกะโหลกสุดขีดทุกบท บอกเลย

แต่ใครไม่มีเวลาอ่านหนังสือยาว ๆ จริง ๆ สามารถดูคลิปนี้แทนได้เลยครับ ค่อย ๆ ดูวันละหน่อยก็ได้ เป็นเหมือนการย่อยหนังสือ Fiat Food มาเล่าให้ฟังด้วยภาษาสนุก เข้าใจง่าย ผ่านมุมมองคนที่ยังไม่ใช่บิตคอยเนอร์เลยด้วยซ้ำ

https://youtu.be/7X55phb2c5A?si=ardcsPjrNuB6dgeU

#Siamstr


เรื่องราวในกระทู้นี้ สะท้อน Fiat Standard ได้หลายมิติ
https://m.pantip.com/topic/42239475?fbclid=IwAR3GR7E3Lu2zKMuojr3ZKrzVk1PSg0Oaj6oc22r2Z0FGTtsl8RCfQMcG3R8
https://image.nostr.build/76e69e35c46315f888d948792e25362471820a82e673a26799b5e5b1190d534f.jpg
.
เศรษฐศาสตร์เคนเซี่ยน สอนให้วัดมูลค่าเศรษฐกิจด้วยค่าใช้จ่าย ยิ่งจ่ายมากยิ่งถือว่าดี และดึงเงินจากอนาคตมาปั้นก่อนก็ได้ก็ยิ่งดี การอดออมไม่ใช่เรื่องสำคัญ การสร้างหนี้และบริหารมันอย่างชาญฉลาดพร้อมเงินเฟ้ออ่อนๆ ต่างหากทำให้เศรษฐกิจโต.....ถุย
.
เงินสร้างง่าย เงินที่เสื่อมค่า หล่อหลอมให้ผู้คน High time preference ยิ่งใช้จ่ายมากยิ่งดูดี สร้างความจำเป็นที่ไม่จำเป็น ดึงเงินอนาคตมาใช้ก่อนเดี๋ยวว่ากัน ส่วนใหญ่หมดไปกับสิ่งที่ไม่สร้าง productivity
.
คนที่ไม่มี Skin in the game ก็มักใช้เงินอย่างมักง่ายและไร้ความผิดชอบ เงินได้มาง่ายก็ใช้ง่าย ใช้เงินคนอื่นได้ก็ยิ่งดี ยิ่งเป็นคนดี ยิ่งช่วยเหลือ ยิ่งร่นเวลาเจอหายนะ
.
และช่วยคนที่ไม่มี skin in the game ไม่คิดถึงหัวอกเรา เขาก็ไม่ได้รู้สึกบุญคุณอะไรเท่าไรหรอก อาจจะมีบ้างช่วงแรกๆ สุดท้ายมันจะกลายเป็นหน้าที่ หยุดช่วยเมื่อไรโดนสาปแช่งแน่นอน
.
มันเหมือนการค่อยๆ ขุดหลุมฝังตัวเอง บางคนหนักหน่อยก็จ้างแมคโครมาขุดเลย รู้ตัวอีกทีตัวเองก็ยืนอยู่ในหลุมที่ลึกเกินกว่าจะปีนกลับขึ้นมาแล้ว ชีวิตพังทลายตายทั้งเป็น
.
การมีเงินออมเป็นเงินที่แข็งแกร่ง คือ ลาภร้านลุงประเสริฐตำระเบิด

#Siamstr #ThailandZapathon #Thainostrich


ของจริงมันเยอะอยู่ครับ กินกับข้าวผัดมันดี่เนื้อตุ๋นอีกจาน จุกๆ


น้ำตกเนื้อ เนื้อแท้ เมื่อวาน
#siamstr

https://image.nostr.build/db24e6bcf7daa369b6cff331f61e1c67efb032c33e433567a316d06ce438fb9d.jpg


I like your book (Price of tomorrow) Jeff, your book is my first English book I finished read.

nostr:nevent1qqspnp2vjvpse99ksdtvppnucxvf35jc7unrd7lrdqe987pntsg7rfcpz4mhxue69uhhyetvv9ujumn0wd68ytnzvuhsygyraqvdl0kvafttpa232a4nl5u60fgwrkq4jdp4qqmglgy9envkfvpsgqqqqqqs9xcvun


จัดไป


🤔
https://youtu.be/xRbAJzBJGnU?si=G2s2MWjoyWhJj3i7


🤔

nostr:nevent1qqsyegfhgvgrmvm8zq6env8kac3ncm0f3dgrqfcwd3djjjkew3y6gvgpz9mhxue69uhkummnw3ezuamfdejj7q3ql2cp3t052ljhqnt2emsq5py30qqppj3pytprppc4ygjznhv6lzwsxpqqqqqqzh7e2fq


รูปอาหารรูปแรกใน Nostr

https://image.nostr.build/d3271f7898eb11aca79ab0b7f4b4dd242fc56db40bff521c91e34d6ae1a44fc4.jpg


Bitcoin เป็นทางเลือก เป็นทางรอด ให้กับผู้คนในคิวบา
https://www.youtube.com/watch?v=UPp0Xbk4bFo
#siamstr


เปิดโปงกลวิธีที่ IMF และธนาคารโลก ใช้กดขี่ประเทศยากจน และผ่องถ่ายทรัพยากรสู่ประเทศร่ำรวย (ตอนที่ 09)

สาวไส้ลึกลงไปในองค์กรปรสิต ที่สูบกินเลือดเนื้อของคนทั้งโลกไปปรนเปรอพวกพ้องและชาติร่ำรวย

# **9. กลุ่มผู้พัฒนา**

>*ขอตัวนะพวก ฉันต้องไปขึ้นเครื่องเหินเวหา*
>*ฉันจะไปเข้าร่วมกับกลุ่มผู้พัฒนา*
>
>*กระเป๋าก็จัดแล้ว วัคซีนก็ฉีดมา*
>*เช็คเดินทางพร้อม ท้องเสียก็มียา*
>
>*กลุ่มผู้พัฒนานั้นช่างฉลาดและดีงาม*
>*ลึกล้ำความคิด มองไกลทั่วเขตคาม*
>
>*แม้กายอยู่กับอีลีทชนบนหอคอยงาช้าง*
>*แต่ใจเรานั้นเฝ้าคิดถึงประชาชนไม่ห่าง*
>
>*จากโรงแรมเชอราตันในชาติที่แตกสลาย*
>*เราสาปแช่งพวกบรรษัทข้ามชาติให้ไปตาย*
>
>*การต่อสู้ความอยุติธรรมนั้นแสนง่ายดาย*
>*จากสถานที่พักผ่อนอันแสนสุขสบาย*
>
>*คุยเรื่องอาหารขาดแคลนระหว่างกินสเต๊ก*
>*คุยเรื่องความหิวโหยตอนพักดื่มกาแฟเล็ก ๆ*
>
>*ไม่ว่าจะน้ำท่วมที่เอเชียหรือน้ำแล้งที่แอฟริกา*
>*เราเผชิญหน้ามันด้วยความตื่นเต้นหนักหนา*

และนั่นคือบทกลอนเรื่อง **“กลุ่มผู้พัฒนา (The Development Set)”** จากปี 1976 เขียนโดยคุณ Ross Coggins ที่ตรงเข้าเล่นงานหัวใจสำคัญเรื่องสันดานหยาบของธนาคารโลกและกองทุน IMF ที่เน้นดำเนินนโยบายบีบบังคับและจำกัดทางเลือกของชาติที่ด้อยกว่า โดยที่ไม่เคยต้องรับผิดชอบใด ๆ ต่อผลของนโยบายตัวเองเลย

งานในธนาคารโลกนั้นมีเงินเดือนที่สูง ปลอดภาษี และยังมีสวัสดิการที่ดีเยี่ยม ยิ่งถ้าเป็นเจ้าหน้าที่กองทุน IMF เงินเดือนก็จะยิ่งดีขึ้นไปอีก และโดยปกติแล้วพวกเขาบินด้วยตั๋วที่นั่งระดับ First Class หรือ Business Class (ขึ้นอยู่กับระยะทาง) ไม่เคยบินด้วยที่นั่งระดับ Economy พวกเขาพักในโรงแรมหรูห้าดาว และมีกระทั่งสิทธิพิเศษในการอัปเกรดฟรีเพื่อนั่งเครื่องบินความเร็วเหนือเสียงอย่างคองคอร์ด เงินเดือนของพวกเขานั้นแตกต่างจากค่าแรงของผู้คนในประเทศที่เข้ารับการปรับโครงสร้างราวฟ้ากับเหว ซึ่งคือไม่มีเพดานเงินเดือน แถมมีการปรับเงินเดือนเพิ่มขึ้นเร็วกว่าอัตราเงินเฟ้อเสียอีก

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1695540004874-YAKIHONNES3.png)

กระทั่งถึงช่วงกลางยุค 1990 ภารโรงที่ทำความสะอาดสำนักงานใหญ่ของธนาคารโลกในวอชิงตัน ซึ่งส่วนใหญ่คือผู้อพยพจากประเทศที่ถูกธนาคารโลกและกองทุน IMF “เข้าไปปรับโครงสร้าง” นั้นจะไม่ได้รับอนุญาตให้แม้กระทั่งรวมกลุ่มกันเพื่อจัดตั้งสหภาพแรงงาน แต่ในขณะเดียวกัน เงินเดือนของคุณคริสติน ลาการ์ดในฐานะหัวหน้ากองทุน IMF ที่ไม่ต้องเสียภาษีนั้นอยู่ที่ 467,940 ดอลลาร์สหรัฐต่อปี และมีเบี้ยเลี้ยงอีกกว่า 83,760 ดอลลาร์สหรัฐต่อปี และแน่นอนว่าในสมัยที่เธอดำรงตำแหน่งระหว่างปี 2011-2019 นั้น เธอดูแลการปรับโครงสร้างของประเทศที่ยากจนหลากหลายโครงการ ซึ่งอัตราภาษีในบรรดากลุ่มประเทศที่อ่อนแอที่สุดนั้นมักจะมีการถูกปรับให้สูงขึ้นอยู่ตลอดเวลา

-----------
>*หมายเหตุผู้แปล : คริสติน ลาการ์ด (Christine Lagarde) เคยดำรงตำแหน่งกรรมการผู้จัดการกองทุนIMF ช่วงปี 2011-2019 และตั้งแต่ปี 2019 จนถึงปัจจุบันได้ดำรงตำแหน่งประธานธนาคารกลางของยุโรป (European Central Bank  ECB)*
-----------

คุณ Graham Hancock ได้ชี้ให้เห็นถึงการจ่ายค่าตอบแทนในธนาคารโลกที่ฟุ่มเฟือยสุด ๆ ในยุค 1980 ซึ่ง “โดยเฉลี่ยอยู่ที่ประมาณ 250,000 ดอลลาร์สหรัฐต่อคนต่อปี” และเขาชี้ว่าเมื่อผู้บริหารกว่า 700 คนต้องออกจากงานในปี 1987 เงินค่าชดเชยที่พวกเขาได้รับซึ่งมีมูลค่ากว่า 175 ล้านดอลลาร์สหรัฐนั้นมากเกินพอ “ที่จะจ่ายให้เด็ก 63,000 คนจากครอบครัวที่ยากจนในลาตินอเมริกาหรือในแอฟริกา สำหรับการศึกษาตั้งแต่ระดับประถมจนเรียนจบ”

คุณ James Wolfensohn อดีตประธานธนาคารโลกในช่วงปี 1995-2005 ได้กล่าวไว้ว่าธนาคารโลกมีโครงการมากกว่า 63,000 โครงการในประเทศกำลังพัฒนา ซึ่งแค่ค่าใช้จ่ายในการ “ศึกษาความเป็นไปได้” รวมถึงค่าเดินทางและที่พักของเหล่าผู้เชี่ยวชาญจากประเทศอุตสาหกรรมอย่างเดียวก็กินไปกว่าร้อยละ 25 ของเงินช่วยเหลือแล้ว

50 ปีหลังการก่อตั้งธนาคารโลกและกองทุน IMF “ร้อยละ 90 ของเงินกว่า 12,000 ล้านดอลลาร์สหรัฐ ที่ใช้เป็นค่าความช่วยเหลือด้านเทคนิค ถูกนำไปใช้จ่ายให้ผู้เชี่ยวชาญจากต่างชาติ” คุณ George Ayittey ยังชี้ให้เห็นอีกว่าแค่ในปี 1994 มีที่ปรึกษาของธนาคารโลกมากกว่า 80,000 คนที่ทำงานในส่วนที่เกี่ยวข้องกับแอฟริกา แต่มีคนทำงานที่เป็นชาวแอฟริกันไม่ถึงร้อยละ 0.01

คุณ Hancock เขียนว่า “การที่ธนาคารโลกทุ่มเงินให้กับโครงการต่าง ๆ ในประเทศกำลังพัฒนามากกว่าสถาบันการเงินใด ๆ นั้น พวกเขาอ้างเหตุผลว่า ‘ต้องการให้ผู้ที่ยากจนที่สุด ได้รับในสิ่งที่จำเป็น’ แต่ไม่มีขั้นตอนไหนเลยในสิ่งที่ถูกเรียกว่า ‘วัฏจักรของโครงการ (Project Cycle)’ ที่พวกเขาจะใช้เวลาเพื่อสอบถามคนยากจนว่าจริง ๆ แล้วนี่คือสิ่งที่คนจนเหล่านั้นต้องการจริงหรือไม่.. คนจนถูกตัดออกจากกระบวนการตัดสินใจทั้งหมด ราวกับว่าพวกเขาไม่ได้มีตัวตน”

**![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1695540143681-YAKIHONNES3.png)**

นโยบายของธนาคารโลกและกองทุน IMF ถูกสร้างขึ้นจากการประชุมในโรงแรมที่หรูหรา โดยผู้คนที่จะไม่มีวันได้สัมผัสการใช้ชีวิตที่ยากจนแม้แต่วันเดียว อย่างที่คุณ Joseph Stiglitz ยกประเด็นไว้ในการวิพากษ์วิจารณ์ธนาคารโลกและกองทุน IMF ว่า “สงครามสมัยใหม่ที่ใช้เทคโนโลยีชั้นสูงถูกออกแบบมาให้ขจัดการปะทะกันเชิงกายภาพ การทิ้งระเบิดจากความสูง 50,000 ฟุตนั้นทำให้มั่นใจได้ว่าคนที่กดปุ่มจะไม่ ‘รู้สึกผิดอะไร’ แบบที่มนุษย์ควรจะรู้สึก การบริหารเศรษฐกิจสมัยใหม่ก็คล้ายกัน นั่นคือ ณ โรงแรมหรูหราสักแห่งหนึ่ง ใครสักคนสามารถที่จะวางนโยบายที่โหดเหี้ยมได้ นโยบายที่พวกเขาต้องลังเลที่จะทำแน่นอน หากได้รู้จักกับเหล่าผู้คนที่ชีวิตกำลังจะถูกทำลาย”

และที่น่าทึ่งคือใน**บางครั้งผู้นำของธนาคารโลกและกองทุน IMF ก็คือคนเดียวกันกับคนที่สั่งทิ้งระเบิดอีกด้วย**

ตัวอย่างเช่นคุณ Robert McNamara ซึ่งอาจถือว่าเป็นผู้ที่สร้างความเปลี่ยนแปลงมากที่สุดในประวัติศาสตร์ของธนาคารโลก เขาโด่งดังจากการขยายวงเงินการปล่อยกู้อย่างมหาศาล และทำให้ประเทศที่ยากจนต้องจมลงไปด้วยหนี้ที่ไม่มีทางออก เขาเคยเป็นประธานเจ้าหน้าที่บริหารคนแรกของฟอร์ด (Ford Corporation) ก่อนที่จะมาเป็นรัฐมนตรีกระทรวงกลาโหมของสหรัฐอเมริกา ซึ่งเขาได้ส่งทหารอเมริกันกว่า 500,000 นายไปสู้รบที่เวียดนาม และหลังออกจากตำแหน่งในธนาคารโลกแล้ว เขาก็ไปรับตำแหน่งกรรมการในบริษัท รอยัลดัตช์เชลล์ (Royal Dutch Shell)

นอกจากนี้ บุคคลที่เป็นผู้นำของธนาคารโลกในช่วงก่อนหน้านี้ไม่นานคือคุณ Paul Wolfowitz ซึ่งเป็นผู้อยู่เบื้องหลังการทำสงครามในอิรัก

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1695540262417-YAKIHONNES3.png)

กลุ่มผู้พัฒนานั้นทำการตัดสินใจในสถานที่ที่ห่างไกลจากผู้คนที่ต้องรับผลกระทบจริง และพวกเขาซ่อนรายละเอียดทุกอย่างไว้ภายใต้งานเอกสาร รายงาน และคำศัพท์สละสลวยที่มีอยู่เป็นกองเท่าภูเขา เช่นเดียวกันกับสำนักงานของเจ้าอาณานิคมยุคเก่าอย่างอังกฤษ ที่ทางคณะทำงานเองก็ปกปิดตัวเอง “แบบเดียวกับที่หมึกกระดองซ่อนตัวในเมฆหมอกของน้ำหมึก”

ประวัติศาสตร์มากมายที่ถูกเขียนขึ้นโดยกลุ่มผู้พัฒนาเป็นเพียงการเชิดชูบางอย่างให้เกินจริง แต่ประสบการณ์ที่ผู้คนได้เผชิญจริง ๆ นั้นกลับถูกลบออกไป

ตัวอย่างที่ดีคืองานวิจัยที่ชื่อว่า “การปรับดุลการชำระเงินช่วงปี 1945 ถึง 1986 : ประสบการณ์ IMF (Balance of Payments Adjustment, 1945 to 1986: The IMF Experience)” ซึ่งการอ่านวิจัยทั้งเล่มนี้มอบประสบการณ์อันแสนน่าเบื่อให้กับผู้เขียน เพราะมันละเลยในส่วนผลประโยชน์ตกทอดจากยุคล่าอาณานิคม ในขณะที่เรื่องราวของบุคคลแต่ของละคนและประสบการณ์ของผู้คนที่ต้องทนทุกข์จากนโยบายของธนาคารโลกและกองทุน IMF กลับไม่ถูกพูดถึงเลย ความยากลำบากต่าง ๆ ที่เกิดขึ้นถูกฝังไว้ใต้แผนภูมิและสถิติจำนวนนับไม่ถ้วน งานวิจัยเหล่านี้กลายเป็นสิ่งที่ครอบงำบทสนทนาและการถกเถียงถึงสิ่งพวกนั้น ดูเหมือนความสำคัญหลักของมันคือการหลีกเลี่ยงที่จะดูหมิ่นเหล่าเจ้าหน้าที่ของธนาคารโลกและกองทุน IMF แม้จะจริงอยู่ที่ว่าในงานวิจัยนี้มีบางส่วนที่สื่อไปในทิศทางว่ามันอาจจะมีความผิดพลาดของนโยบายเกิดขึ้น **แต่ถึงจะเป็นอย่างนั้นจริง ธนาคารโลกและกองทุน IMF ก็มีเจตนาที่ดี** เพราะพวกเขายื่นมือเข้ามาเพื่อช่วยเหลือ

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1695540425035-YAKIHONNES3.png)

อีกตัวอย่างจากงานวิจัยที่ได้กล่าวไว้ข้างต้น การปรับโครงสร้างในประเทศอาร์เจนตินาในช่วงปี 1959 และ 1960 ถูกบรรยายในทำนองที่ว่า “ถึงแม้ว่าในตอนแรกมาตรการเหล่านี้ได้ทำให้ระดับคุณภาพความเป็นอยู่ของประชาชนในอาร์เจนติน่าหลายภาคส่วนลดต่ำลง แต่เพียงในช่วงระยะเวลาอันสั้นนั้น มาตรการเหล่านี้ได้ส่งผลที่เป็นบวกต่อดุลการค้าและดุลการชำระเงิน และมีการเพิ่มขึ้นของเงินทุนสำรองต่างประเทศ อัตราการขยายตัวของค่าครองชีพลดลงอย่างมาก มีอัตราแลกเปลี่ยนเงินตราที่คงที่ และมีการลงทุนจากทั้งในประเทศและต่างประเทศเพิ่มขึ้น” หรือถ้าจะพูดเป็นภาษาชาวบ้านก็คือ

>### *“ก็จริงอยู่นะที่คนทั้งประเทศถูกทำให้จนลงอย่างมหาศาล แต่ว่างบการเงินของเราก็ดีขึ้นนะ รัฐบาลมีเงินมากขึ้น แถมพวกบริษัทระดับโลกยังสนใจเข้ามาทำธุรกิจร่วมกับเรามากขึ้นด้วย”*

คำพูดที่สละสลวยแบบนี้ยังมีมาอยู่เรื่อย ๆ เช่น ชาติที่ยากจนมักถูกอ้างอยู่เสมอว่าเป็น “กรณีทดสอบ” เหล่าศัพท์เฉพาะ ถ้อยคำสุดซับซ้อน และภาษาที่ใช้ในด้านเศรษฐศาสตร์การพัฒนาเหล่านี้ถูกออกแบบมาเพื่อที่จะซ่อนสิ่งที่เกิดขึ้นจริง มันถูกใช้อำพรางความจริงที่โหดเหี้ยม ด้วยข้อบังคับ ด้วยกระบวนการ และด้วยทฤษฎีต่าง ๆ  เพื่อหลีกเลี่ยงการแสดงให้เห็นถึงกลไกเบื้องหลังที่ช่วยให้ประเทศร่ำรวยสามารถสูบทรัพยากรออกไปจากประเทศที่ยากจน และสนุกกับการปฏิบัติแบบสองมาตรฐานที่ส่งผลให้ประชาชนของพวกเขาร่ำรวยขึ้น ในขณะที่ทำให้ประชาชนของชาติอื่น ๆ นั้นยากจนลงอย่างรุนแรง

ณ จุดสูงสุดในความสัมพันธ์ของธนาคารโลกและกองทุน IMF กับกลุ่มประเทศกำลังพัฒนานั้นคืองานประชุมประจำปีของพวกเขาในเมืองวอชิงตัน ดีซี ซึ่งเป็น**งานเลี้ยงสุดยิ่งใหญ่ในหัวข้อ “ความยากจน” แต่จัดบนแผ่นดินของประเทศที่รวยที่สุดในโลก**

“ท่ามกลางอาหารที่ได้จัดเตรียมไว้อย่างสวยงามกองเท่าภูเขา” คุณ Hancock เขียน “ธุรกิจมากมายได้บรรลุข้อตกลงกันที่นี่ ในขณะเดียวกัน การแสดงอำนาจและการโอ้อวดความร่ำรวยอย่างโอ่อ่านี้ ดูช่างเข้ากันได้ดีกับวาทศิลป์ที่ไร้ความหมายและว่างเปล่า สำหรับบทสนทนาเรื่องของความยากลำบากของคนจนทั่วโลก”

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1695540462756-YAKIHONNES3.png)

“ชายหญิงกว่า 10,000 คนที่เข้าร่วมงานนั้น” เขาเขียน “ดูไม่มีทีท่าว่าจะสามารถทำตามวัตถุประสงค์อันสูงส่งของพวกเขาได้อย่างแน่นอน เพราะถ้าพวกเขาไม่ได้นั่งหาวหรือนั่งหลับอยู่ในช่วงที่มีการประชุม พวกเขาก็จะสนุกกับการกินเลี้ยงในปาร์ตี้ค็อกเทล กินมื้อกลางวัน จิบน้ำชายามบ่าย ดื่มด่ำมื้อค่ำและขนมขบเคี้ยวยามดึกที่หรูหรามากพอจะทำให้เหล่านักกินหน้าใหม่เหล่านี้อิ่มพุงกางได้ ค่าใช้จ่ายรวมสำหรับกิจกรรมทางสังคมกว่า 700 งานของเหล่าผู้แทนจากองค์กรเหล่านี้ในช่วงหนึ่งสัปดาห์ (ในปี 1989) ถูกประมาณการไว้ที่ 10 ล้านดอลลาร์สหรัฐ ซึ่งเป็นจำนวนเงินที่น่าจะถูกใช้ในการ ‘ช่วยให้คนจนได้รับในสิ่งที่จำเป็น’ ถ้ามันไม่ได้ถูกนำมาใช้กับสิ่งอื่นแบบนี้”

ซึ่งนั่นคือเมื่อ 33 ปีก่อน ส่วนวันนี้เราก็คงได้แต่จินตนาการว่าค่าใช้จ่ายในการจัดเลี้ยงจะมหาศาลขนาดไหน

ในหนังสือ “The Fiat Standard” โดยคุณเซเฟดีน อัมมูส (Saifedean Ammous) นั้นมีคำเรียกที่ต่างออกไปสำหรับกลุ่มผู้พัฒนา นั่นคือ “อุตสาหกรรมทุกข์ระทม” (Misery Industry) โดยคำอธิบายในหนังสือของเขานั้นคู่ควรแก่การยกมาอ้างอิงแบบเต็ม ๆ ว่า

“เมื่อยามที่แผนการของธนาคารโลกล้มเหลวลงอย่างหลีกเลี่ยงไม่ได้ และมีหนี้สินที่ไม่สามารถถูกจ่ายคืนได้แล้ว กองทุน IMF ก็จะเข้ามากรรโชกทรัพย์ประเทศที่เบี้ยวหนี้เหล่านี้ ปล้นสะดมทรัพยากรของพวกเขา และรวมถึงการเข้าควบคุมสถาบันทางการเมือง ซึ่งนี่เป็นความสัมพันธ์แบบซิมไบโอติก สององค์กรนี้เข้าคู่กันทำหน้าที่เป็นปรสิตที่คอยสร้างงาน สร้างรายได้ และสร้างการเดินทางอย่างมหาศาลให้แรงงานในอุตสาหกรรมทุกข์ระทม โดยมีเหล่าประเทศยากจนเป็นผู้รับเคราะห์ในการต้องจ่ายเงินให้กับสิ่งเหล่านี้ทั้งหมดด้วยเงินที่กู้มา”

-----------
>*หมายเหตุผู้แปล : ซิมไบโอติก (Symbiotic) หมายถึงรูปแบบของปฏิสัมพันธ์ระหว่างสิ่งมีชีวิตต่างชนิดที่มีต่อกันอย่างใกล้ชิดและยาวนาน โดยหนึ่งในรูปแบบของความสัมพันธ์ซิมไบโอติก คือ ภาวะรูปแบบปรสิต (Parasitic)  ซึ่งเป็นความสัมพันธ์ระหว่างปรสิต (Parasite) กับร่างที่อยู่อาศัย (Host) โดยในความสัมพันธ์นี้ ฝ่ายปรสิตจะเป็นฝ่ายที่ได้รับประโยชน์จากร่างที่อยู่อาศัยฝ่ายเดียวและในขณะเดียวกันก็ทำอันตรายต่อร่างที่ปรสิตอาศัยอยู่*
-----------

“ยิ่งเราอ่านเกี่ยวกับเรื่องนี้มากเท่าไร” คุณอัมมูสกล่าว “เราก็ยิ่งตระหนักได้ว่าการมอบอำนาจอันทรงพลังให้กับเหล่าองค์กรของรัฐ ในการปล่อยกู้เงินเฟียตได้อย่างไม่จำกัดแก่เหล่าคนจนบนโลก โดยที่ไม่ต้องรับผิดชอบต่อการกระทำใด ๆ มันสามารถสร้างความหายนะได้มากขนาดไหน ซึ่งข้อตกลงเหล่านี้ทำให้ชาวต่างชาติที่ไม่ได้มาจากการเลือกตั้ง และไม่มีส่วนได้ส่วนเสียอะไรกับคนในชาติสามารถเข้าควบคุมและวางแผนจัดการเศรษฐกิจของทั้งประเทศจากส่วนกลางได้… ชาวพื้นเมืองถูกขับไล่จากพื้นที่ของพวกเขา ธุรกิจเอกชนถูกปิดเพื่อรักษาอำนาจผูกขาดไว้ อัตราภาษีถูกปรับขึ้น และทรัพย์สินถูกยึด... ข้อตกลงปลอดภาษีถูกมอบให้กับบริษัทข้ามชาติ โดยได้รับการสนับสนุนและช่วยเหลือจากสถาบันการเงินระหว่างประเทศ ในขณะที่ผู้ผลิตในพื้นที่กลับต้องจ่ายภาษีสูงขึ้นเป็นประวัติการณ์ และต้องทนทุกข์ทรมานจากภาวะเงินเฟ้อ เพียงเพื่อช่วยสนับสนุนการใช้นโยบายการคลังแบบมือเติบของรัฐบาล”

“โดยส่วนหนึ่งของข้อตกลงในการผ่อนปรนหนี้ที่ลงนามกับกลุ่มอุตสาหกรรมทุกข์ระทมนั้น” คุณอัมมูสกล่าวต่อ “คือรัฐบาลถูกกดดันให้ขายทรัพย์สินมีค่าที่สุดของพวกเขาบางส่วน ซึ่งรวมถึงกิจการรัฐวิสาหกิจ แต่ก็ไม่เฉพาะแค่นั้น เพราะยังรวมไปถึงทรัพยากรต่าง ๆ ในประเทศและที่ดินหลายส่วนอีกด้วย ซึ่งโดยปกติแล้ว IMF จะเอาทรัพย์สินเหล่านี้ไปประมูลขายให้กับเหล่าบริษัทข้ามชาติ และช่วยเจรจาเพื่อให้บริษัทเหล่านี้ได้รับข้อยกเว้นทั้งด้านภาษีและด้านกฎหมาย โดยหลังจากหลายทศวรรษแห่งการทำให้โลกอิ่มหนำสำราญกับการปล่อยให้กู้เงินแบบง่าย ๆ เหล่าสถาบันการเงินระหว่างประเทศใช้เวลาในช่วงยุค 1980 ทำหน้าที่เป็นเสมือนเป็นเจ้าหน้าที่ยึดทรัพย์ โดยพวกเขาจะขุดคุ้ยซากปรักหักพังของประเทศโลกที่สามที่ถูกทำลายด้วยนโยบายของพวกเขาเอง และทำการขายอะไรก็ตามที่ยังพอมีค่าอยู่ให้กับเหล่าบริษัทข้ามชาติ และยังจัดหาความคุ้มครองทางกฎหมายให้บริษัทข้ามชาติที่ต้องเข้าไปปฏิบัติการในประเทศที่กลายเป็นซากปรักหักพังเหล่านี้ การจัดสรรทรัพยากรแบบในเรื่องโรบินฮู้ด แต่กลับหัวกลับหางนี้ เป็นผลลัพธ์ที่หลีกเลี่ยงไม่ได้ของพลวัตที่ถูกสร้างขึ้นเพราะองค์กรเหล่านี้ได้รับมอบเงินที่สร้างง่าย”

“เพื่อให้แน่ใจได้ว่าทั้งโลกจะยังคงใช้เงินดอลลาร์สหรัฐเป็นสกุลเงินหลักนั้น” คุณอัมมูสสรุป “IMF ทำให้สหรัฐอเมริกามั่นใจได้ว่าพวกเขาจะยังสามารถใช้นโยบายการเงินแบบเสกเงินได้ไม่อั้น และส่งออกเงินเฟ้อไปให้ทั้งโลกเป็นผู้แบกรับภาระต่อไปได้ ซึ่งสำหรับพวกเราแล้ว เมื่อเข้าใจถึงกลไกหลักของระบบการเงินโลกทุกวันนี้ว่ามันเป็นการโจรกรรมครั้งมโหฬาร เราจึงเข้าใจถึงชะตากรรมอันแสนรันทดของประเทศกำลังพัฒนาได้”

และมันเป็นมาเช่นนี้ยาวนานเกินจะจินตนาการไหว...

## [⚡ กด Zap ที่ลิงก์นี้ เพื่อเป็นกำลังใจทีมงานผู้เรียบเรียงบทความ](https://getalby.com/p/imf_rs_split)

*(ทุกยอด zap จะถูกแบ่งอัตโนมัติเข้าวอลเล็ทของผู้เขียนบทความต้นฉบับภาษาอังกฤษ, ผู้แปลดราฟต์ 1, ผู้เรียบเรียงดราฟต์ 2-3, กองบรรณาธิการและพิสูจน์อักษรจากไรท์ชิฟต์ พร้อมกันบางส่วนไว้เพื่อเป็นค่าธรรมเนียมธุรกรรม)*


https://www.youtube.com/watch?v=N1aXMChv0-Q
สารคดีนี้ดีมาก ที่สุดของไทย เพื่อคนไทย
#siamstr


😲

nostr:nevent1qqsdgz2n90exaqf6ngu6cm5s6ytjqxa0jejzwy7j7u3a0mjwhd5m7gspz3mhxue69uhhyetvv9ujumn0wd68ytnzvupzqfzg5ehku7l62kjkdwlkzc9g9gv6tjg5wqtzn7a3ytz9m6pc99kfqvzqqqqqqy0n70et


https://youtu.be/XEdzwIIXQsY?si=nZ8QlFN-l_mqToen
หนึ่งในผลงานชิ้นโบว์แดงของ Fiat currency
#siamstr #Bitcoin


กรณีศึกษาการสิ้นชาติ เมื่อเผด็จการและรัฐบาลทรราชคือลูกค้าคนโปรดของ IMF และธนาคารโลก #FuckIMF 🔥 #Siamstr 🇹🇭

https://i.nostr.build/2qXq.png
nostr:naddr1qq2ks4j3v3jkgnrgxccnq7fh2fkxcuz3d38y6q3ql2cp3t052ljhqnt2emsq5py30qqppj3pytprppc4ygjznhv6lzwsxpqqqp65w92gk6m

อ่านด้วยไคลเอนต์สำหรับบทความ
🟪 Yakihonne| https://w3.do/WiFZxndf
🟪 Habla Link| https://w3.do/tnyBBzTl

#Siamstr อย่าลืมเข้าร่วมกิจกรรม FuckIMF!
https://i.nostr.build/3x0Z.png
nostr:nevent1qqsd3kryj78hc03lw0fjrjvns4apd6uqwc80mgh47scxh02rt6utnucpr3mhxue69uhhyetvv9uju7n9wfhhxct5daeks6fw0puh5tczyzn7nvm07f9wwvrsvap92w62fgnn8vq32mnuncnpghumc6s57ps6jqcyqqqqqqglp9d9m

#RightShift #RightShiftCuration
#IMF #WorldBank


เปิดโปงกลวิธีที่ IMF และธนาคารโลก ใช้กดขี่ประเทศยากจน และผ่องถ่ายทรัพยากรสู่ประเทศร่ำรวย (ตอนที่ 06)

กรณีศึกษาการสิ้นชาติ เมื่อเผด็จการและรัฐบาลทรราชคือลูกค้าคนโปรดของ IMF และธนาคารโลก

# **6. ร่วมเล่นกับเหล่าเผด็จการ**

>### *“เขาอาจจะเป็นไอ้ชาติชั่ว แต่เขาก็เป็นไอ้ชาติชั่วของเราเอง”*
>### *–Franklin Delano Roosevelt*

-----------
>*หมายเหตุผู้แปล : แฟรงกลิน เดลาโน โรสเวลต์ (Franklin Delano Roosevelt) หรือ เอฟดีอาร์ (FDR) เป็นประธานาธิบดีแห่งสหรัฐอเมริกาคนที่ 32 โดยดำรงตำแหน่งตั้งแต่ปี 1933-1945*
-----------

ก็จริงอยู่ที่การกู้เงินจากธนาคารโลกหรือกองทุน IMF จะสำเร็จได้นั้น จะต้องมีการเห็นพ้องกันทั้งฝั่งผู้ให้กู้และฝั่งผู้กู้ ปัญหาคือโดยปกติแล้วผู้ที่มากู้มักจะเป็นผู้นำที่ไม่ได้มาจากการเลือกตั้งหรือไม่ต้องรับผิดชอบในการกระทำใด ๆ และเป็นผู้ที่สามารถตัดสินใจได้โดยที่ไม่ต้องปรึกษาหารือกับใคร และไม่ต้องฟังเสียงส่วนใหญ่จากประชาชนของตัวเอง

อย่างที่คุณ Payer ได้เขียนในหนังสือ “กับดักหนี้ (The Debt Trap)” ว่า “โครงการของ IMF นั้นมักไม่เป็นที่นิยมทางการเมือง ด้วยเหตุผลง่าย ๆ ซึ่งเป็นที่ประจักษ์ คือมันจะทำร้ายธุรกิจท้องถิ่นและกดรายได้ที่แท้จริงของเหล่าผู้ที่มีสิทธิ์เลือกตั้งให้ต่ำลง รัฐบาลไหนก็ตามที่พยายามทำตามเงื่อนไขที่ระบุในหนังสือแสดงเจตจํานงต่อ IMF น่าจะต้องถูกโหวตให้ออกจากตำแหน่งอย่างแน่นอน”

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694754968230-YAKIHONNES3.png)

ฉะนั้นแล้ว IMF จึงอยากจะทำงานร่วมกับลูกหนี้จากกลุ่มประเทศที่ไม่ได้ปกครองในระบอบประชาธิปไตย ซึ่งผู้นำสามารถปลดผู้พิพากษาที่เป็นตัวปัญหาหรือปราบปรามผู้ประท้วงได้อย่างง่ายดาย โดยจากที่คุณ Payer ได้ระบุไว้ว่าทั้งการรัฐประหารในประเทศบราซิล ปี 1964, ในประเทศตุรกี ปี 1960, ในประเทศอินโดนีเซีย ปี 1966, ในประเทศอาร์เจนติน่า ปี 1966 และในประเทศฟิลิปปินส์ ปี 1972 ต่างก็ถือเป็นตัวอย่างของประเทศที่ผู้นำซึ่งต่อต้าน IMF นั้นถูกขับออกจากตำแหน่งโดยการใช้กำลัง และถูกแทนที่ด้วยผู้นำที่เป็นมิตรต่อ IMF

ถึงแม้ว่าทางกองทุน IMF จะไม่ได้เกี่ยวข้องกับการรัฐประหารโดยตรง แต่ในเหตุการณ์รัฐประหารแต่ละครั้งนั้น พอผ่านไปเพียงไม่กี่วัน ไม่กี่อาทิตย์ หรือไม่กี่เดือน IMF ก็จะรีบเข้าหาประเทศเหล่านี้อย่างกระตือรือร้น เพื่อช่วยให้ระบอบการปกครองใหม่เดินหน้าเข้าสู่กระบวนการปรับโครงสร้างแบบที่ IMF ต้องการ

**ทั้งธนาคารโลกและกองทุน IMF แสดงให้เห็นว่าพวกเขาเต็มใจที่จะสนับสนุนรัฐบาลทรราช** โดยเราอาจจะแปลกใจสักหน่อย เมื่อรู้ว่าเป็นธนาคารโลกนี่เองที่เป็นผู้ริเริ่มแนวทางนี้ โดยจากข้อมูลที่นักวิจัยด้านการพัฒนาอย่างคุณ Kevin Danaher ได้ระบุไว้ “ประวัติอันน่าเศร้าเกี่ยวกับการสนับสนุนระบอบเผด็จการทหารและรัฐบาลที่ละเมิดสิทธิมนุษยชนอย่างเปิดเผยของธนาคารโลกเริ่มต้นขึ้นเมื่อวันที่ 7 สิงหาคม 1947 โดยการปล่อยเงินกู้เพื่อการฟื้นฟูแก่ประเทศเนเธอร์แลนด์มูลค่า 195 ล้านดอลลาร์สหรัฐ

โดยที่ 17 วันก่อนหน้านั้น ประเทศเนเธอร์แลนด์ได้เปิดฉากทำสงครามกับกลุ่มชาตินิยมที่ต่อต้านการล่าอาณานิคม ณ ดินแดนอาณานิคมขนาดใหญ่แถบโพ้นทะเลในหมู่เกาะอินเดียตะวันออก ซึ่งต่อมาได้ประกาศเอกราชเป็นสาธารณรัฐอินโดนีเซีย”

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694755156017-YAKIHONNES3.png)

“พวกดัตช์นั้น” คุณ Danaher เขียนต่อว่า “ส่งทหารไปกว่า 145,000 นาย (จากชาติที่มีผู้อยู่อาศัยเพียง 10 ล้านคน ณ เวลานั้น ทั้งยังอยู่ในช่วงของการดิ้นรนด้านเศรษฐกิจเพื่อฟื้นฟูกำลังการผลิตให้กลับมาอยู่ในระดับร้อยละ 90 เมื่อเทียบกับปี 1939) และปล่อยมาตรการสกัดกั้นกิจกรรมทางเศรษฐกิจเต็มรูปแบบในดินแดนที่ฝ่ายชาตินิยมยึดครอง

ผลคือการสร้างความอดอยากและปัญหาด้านสุขภาพให้กับประชาชนในอินโดนีเซียกว่า 70 ล้านคน”

ในช่วงไม่กี่ทศวรรษแรก ธนาคารโลกได้ปล่อยกู้ให้กลุ่มประเทศใต้อาณานิคมหลายโครงการ รวมถึงการปล่อยเงินกู้จำนวน 28 ล้านดอลลาร์สหรัฐในปี 1952 ให้แก่โรดีเซีย ประเทศที่มีการใช้นโยบายแบ่งแยกชนชั้นจากสีผิว และยังปล่อยเงินกู้ให้แก่ออสเตรเลีย สหราชอาณาจักร และเบลเยียม เพื่อใช้เป็นงบในการ “พัฒนา” เหล่าอาณานิคมใต้การปกครองอย่างปาปัวนิวกินี เคนยา และเบลเจียนคองโก

ในปี 1966 ธนาคารโลกยังได้ทำการท้าทายต่อองค์การสหประชาชาติ (UN) แบบตรง ๆ โดยดึงดันที่จะ “ปล่อยเงินกู้ให้แก่ประเทศแอฟริกาใต้และประเทศโปรตุเกสต่อไป ถึงแม้ว่าจะมีมติจากการประชุมสมัชชาใหญ่แห่งสหประชาชาติ ซึ่งเรียกร้องให้หน่วยงานที่เกี่ยวข้องกับสหประชาชาติทั้งหมดยุติการให้การสนับสนุนทางการเงินต่อทั้งสองประเทศแล้วก็ตาม” คุณ Danaher กล่าว

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694755267586-YAKIHONNES3.png)

คุณ Danaher ยังเขียนไว้อีกว่า “การยึดครองอาณานิคมในแองโกลาและโมซัมบิกของโปรตุเกส รวมถึงนโยบายแบ่งแยกชนชั้นจากสีผิวของแอฟริกาใต้นั้นถือเป็นการละเมิดกฎบัตรสหประชาชาติ (UN Charter) อย่างโจ่งแจ้ง แต่ธนาคารโลกโต้แย้งว่าในกฎบัตรหมวดที่ 4 มาตราที่ 10 ได้ระบุถึงการห้ามแทรกแซงการเมืองภายในของประเทศสมาชิก จึงถือเป็นหน้าที่ตามกฎหมายที่ธนาคารโลกจำเป็นต้องปฏิเสธการลงมติของสหประชาชาติ ยังผลให้ธนาคารโลกอนุมัติเงินกู้จำนวน 10 ล้านดอลลาร์สหรัฐให้แก่โปรตุเกส และอีก 20 ล้านดอลลาร์สหรัฐให้แก่แอฟริกาใต้ หลังจากมีการลงมติของสหประชาชาติ”

**ความชื่นชอบที่มีต่อผู้นำเผด็จการของทางธนาคารโลกนั้น บางครั้งก็แสดงออกให้เห็นแบบทนโท่** เช่น การที่ธนาคารโลกตัดเงินให้กู้กับรัฐบาลที่มาจากการเลือกตั้งตามระบอบประชาธิปไตยของนายซัลบาดอร์ อาเยนเดในประเทศชิลีช่วงต้นยุค 1970 แต่ไม่นานหลังจากนั้นก็ปล่อยเงินกู้ขนาดใหญ่แก่รัฐบาลของเชาเชสกูในโรมาเนีย ซึ่งถือเป็นหนึ่งในรัฐตำรวจที่เลวร้ายที่สุดในโลก

นี่เป็นอีกตัวอย่างว่าธนาคารโลกและกองทุน IMF ทำสิ่งที่ตรงกันข้ามกับความเชื่อของคนส่วนใหญ่ นั่นคือพวกเขาไม่ได้ปล่อยเงินกู้ให้สอดคล้องกับอุดมการณ์ที่ยึดถือกันในช่วงสงครามเย็น เมื่อมีลูกค้าฝ่ายขวา เช่น ออกุสโต ปิโนเช่ อูการ์เต หรือฆอร์เฆ ราฟาเอล บิเดลาแล้วก็จะมีลูกค้าฝ่ายซ้ายอย่างยอซีป บรอซ ตีโต และจูเลียส ไนเรอร์เช่นเดียวกัน

-----------
>*หมายเหตุผู้แปล :*
>- *ซัลบาดอร์ กิเยร์โม อาเยนเด โกเซนส์ (Salvador Guillermo Allende Gossens) เป็นประธานาธิบดีของประเทศชิลีในช่วงปี 1970-1973 โดยเป็นผู้นำที่เป็นมาร์กซิสต์คนแรกที่ได้รับเลือกตั้งในระบอบเสรีประชาธิปไตย และในปี 1973 กองทัพชิลีที่นำโดยนายพลออกุสโต ปิโนเช่ อูการ์เต ได้ทำการก่อรัฐประหารยึดอำนาจจากรัฐบาลของนายอาเยนเด*
>- *นิโคไล เชาเชสกู (Nicolae Ceausescu) เป็นผู้นำในระบอบคอมมิวนิสต์คนที่ 2 ของประเทศโรมาเนีย โดยดำรงตำแหน่งประธานาธิบดีตั้งแต่ปี 1974-1989*
>- *ออกุสโต ปิโนเช่ อูการ์เต (Augusto Pinochet Ugarte) เป็นผู้นำรัฐบาลเผด็จการทหารของประเทศชิลีระหว่างปี 1973-1990*
>- *ฆอร์เฆ ราฟาเอล บิเดลา (Jorge Rafael Videla) เป็นผู้นำเผด็จการชาวอาร์เจนตินาระหว่างปี 1976-1981*
>- *ยอซีป บรอซ ตีโต (Josip Broz Tito) เป็นผู้นำเผด็จการฝ่ายซ้ายของประเทศยูโกสลาเวียระหว่างปี 1953–1980*
>- *จูเลียส ไนเรอร์ (Julius Nyerere) เป็นผู้นำฝ่ายซ้ายของประเทศแทนซาเนีย ปกครองในช่วงระหว่างปี 1964-1985*
-----------

คุณ Danaher ได้ตั้งข้อสังเกตว่าในปี 1979 เหล่ารัฐบาลซึ่งกดขี่ประชาชนมากที่สุดในโลกกว่า 15 ประเทศได้รับเงินกู้ถึง 1 ใน 3 ของเงินที่ธนาคารโลกปล่อยกู้ทั้งหมด ซึ่งนี่เป็นตัวเลขหลังจากที่รัฐสภาสหรัฐฯ และคณะรัฐบาลของประธานาธิบดีคาเตอร์ได้หยุดให้เงินช่วยเหลือ 4 ประเทศจากใน 15 ประเทศนี้แล้วด้วย ได้แก่ อาเจนตินา ชิลี อุรุกวัย และเอธิโอเปีย โดยเหตุผลคือ “การละเมิดสิทธิมนุษยชนอย่างโจ่งแจ้ง”

แต่ทว่าไม่กี่ปีหลังจากนั้นกองทุน IMF ก็ปล่อยเงินกู้อีก 43 ล้านดอลลาร์สหรัฐให้แก่ฝ่ายเผด็จการทหารในประเทศเอลซัลวาดอร์เพียงไม่กี่เดือนหลังจากที่มีการใช้กำลังทหารเข้ากวาดล้างหมู่บ้านใน El Mozote ซึ่งถือเป็นการสังหารหมู่ครั้งใหญ่ที่สุดในลาตินอเมริกาในช่วงสงครามเย็น

-----------
>*หมายเหตุผู้แปล : เจมส์ เอิร์ล คาร์เตอร์ จูเนียร์ (James Earl Carter Jr.) หรือที่รู้จักในนาม "จิมมี คาร์เตอร์" (Jimmy Carter) เป็นประธานาธิบดีสหรัฐอเมริกาคนที่ 39 โดยดำรงตำแหน่งตั้งแต่ปี 1977–1981*
-----------

มีหนังสือหลายเล่มที่เขียนเกี่ยวกับธนาคารโลกและกองทุน IMF ในปี 1994 ที่มีเนื้อหาเล่าย้อนกลับไปในช่วง 50 ปีก่อน ซึ่งเป็นปีแห่งการก่อตั้งสถาบันเบรตตันวูดส์ อย่างหนังสือ “Perpetuating Poverty” โดยคุณ Ian Vàsquez และคุณ Doug Bandow ถือเป็นหนึ่งในการศึกษาครั้งที่ทรงคุณค่าอย่างยิ่ง เพราะเป็นการวิเคราะห์ในมุมมองของอิสรนิยม เนื่องจากการศึกษาวิจัยสำคัญ ๆ เกี่ยวกับธนาคารโลกและกองทุน IMF ส่วนใหญ่มักจะมาจากฝ่ายซ้าย แต่คุณ Vásquez และคุณ Bandow จากสถาบัน Cato ก็เห็นปัญหาหลายอย่างที่เหมือนกัน

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694755701243-YAKIHONNES3.png)

“กองทุน IMF ปล่อยกู้ให้ทุกรัฐบาล” พวกเขาเขียน “ไม่ว่ารัฐบาลนั้นจะโหดเหี้ยมหรือเลวทรามขนาดไหน… ประเทศจีนเองก็ติดหนี้ IMF อยู่ 600 ล้านดอลลาร์สหรัฐในช่วงปี 1989 แล้วในเดือนมกราคม ปี 1990 เพียงไม่กี่เดือนหลังจากคราบเลือด ณ จัตุรัสเทียนอันเหมินในกรุงปักกิ่งเพิ่งจะแห้งเหือดไป IMF ก็ได้มาจัดสัมมนาเกี่ยวกับนโยบายการเงินในเมืองนี้”

คุณ Vásquez และ Bandow ยังพูดถึงลูกค้าเผด็จการรายอื่น ๆ ไล่ตั้งแต่กองทัพพม่าไปจนถึงชิลีภายใต้ผู้นำปิโนเช่, ลาว, นิคารากัวในช่วงของอนาสตาซิโอ โซโมซ่า เดเบย์เล่ และยังรวมไปถึงกลุ่มซานดินิสตา ซีเรีย และเวียดนาม

-----------
>*หมายเหตุผู้แปล :*
>- *อนาสตาซิโอ โซโมซ่า เดเบย์เล่ (Anastasio Somoza Debayle) เป็นผู้นำของประเทศนิคารากัวตั้งแต่ปี 1967 จนกระทั่งถูกโค่นล้มโดยพรรคแนวร่วมปลดปล่อยแห่งชาติซานดินิสตา (FSLN) ในปี 1979*
>- *กลุ่มซานดินิสตา (Sandinistas) หมายถึงกลุ่มบุคคลที่เป็นสมาชิกของพรรคแนวร่วมปลดปล่อยแห่งชาติซานดินิสตา (ในภาษาสเปน : Frente Sandinista de Liberación Nacional: FSLN, ในภาษาอังกฤษ: Sandinista National Liberation Front) ซึ่งเป็นพรรคการการเมืองแนวสังคมนิยมของประเทศนิคารากัว*
-----------

**“กองทุน IMF นั้น”** พวกเขากล่าว **“แทบจะไม่เคยเจอผู้นำเผด็จการที่พวกเขาไม่ชอบ”**

คุณ Vásquez และ Bandow ลงรายละเอียดเกี่ยวกับความสัมพันธ์ของธนาคารกับระบอบปกครองมาร์กซิสต์-เลนินของเมินกึสทู ฮัยเลอ มารียัม ในเอธิโอเปีย ประเทศซึ่งธนาคารโลกสนับสนุนเงินมากกว่าร้อยละ 16 ของงบประมาณประจำปีของรัฐบาล ซึ่งนี่คือหนึ่งในรัฐบาลที่มีประวัติด้านการละเมิดสิทธิมนุษยชนที่เลวร้ายที่สุดของโลก การปล่อยเครดิตเงินกู้ของธนาคารโลกนั้นมาในช่วงเวลาเดียวกับที่กองกำลังของเมินกึสทูกำลังเดินหน้า “กวาดต้อนผู้คนเข้าค่ายกักกันและพื้นที่นารวม”

และพวกเขาก็ได้ชี้ให้เห็นอีกว่าธนาคารโลกได้ให้เงินกับซูดาน 16 ล้านดอลลาร์สหรัฐในช่วงเดียวกับที่รัฐบาลกำลังขับไล่ผู้ลี้ภัยกว่า 750,000 คนออกจากเมืองคาทูมไปยังทะเลทรายอันแห้งแล้ง และธนาคารโลกยังได้ให้เงินนับล้านดอลลาร์แก่อิหร่าน ประเทศเผด็จการเทวนิยมที่โหดเหี้ยม และโมซัมบิคที่กองกำลังรักษาความมั่นคงของประเทศนั้นฉาวโฉ่ในเรื่องของการทรมาน ข่มขืน และการการฆ่าตัดตอนผู้ต่อต้านรัฐ

-----------
>*หมายเหตุผู้แปล :*
>- *เมินกึสทู ฮัยเลอ มารียัม (Mengistu Haile Mariam) เป็นผู้นำของประเทศเอธิโอเปียโดยดำรงตำแหน่งในช่วงปี 1977–1991*
>- *ระบอบเทวนิยมหรือเทวาธิปไตย (Theocracy) คือระบอบการปกครองที่รัฐปกครองโดยอ้างอำนาจจากเทพหรือพระเจ้า*
-----------

ในหนังสือปี 2011 เรื่อง “Defeating Dictators” นักเศรษฐศาสตร์ด้านการพัฒนาชื่อดังชาวกานาอย่างคุณ George Ayittey ได้ออกมาแฉรายชื่อที่ยาวเป็นหางว่าวของเหล่าบรรดา “ผู้นำเผด็จการที่ได้รับเงินช่วยเหลือ” เช่น ปอล บียา, อีดริส เดบี, ล็องซานา คอนเต, พอล คากาเม, โยเวรี มูเซเวนี, ฮุนเซน, อิสลาม คารีมอฟ, นูร์ซุลตัน นาซาร์บายิฟ และเอมอมาลี ราห์มอน

เขาได้ชี้ให้เห็นว่านับแค่เม็ดเงินที่กองทุน IMF ปล่อยให้กับเหล่าผู้นำเผด็จการ 9 คนนี้ก็รวมกันมีมูลค่ากว่า 75,000 ล้านดอลลาร์สหรัฐแล้ว

-----------
>*หมายเหตุผู้แปล :*
>- *ปอล บียา (Paul Biya) เป็นประธานาธิบดีของประเทศแคเมอรูน โดยดำรงตำแหน่งตั้งแต่ปี 1982*
>- *อีดริส เดบี (Idriss Déby) เป็นประธานาธิบดีของประเทศชาด โดยดำรงตำแหน่งตั้งแต่ปี 1990–2021*
>- *ล็องซานา คอนเต (Lansana Conté) เป็นประธานาธิบดีของประเทศกินี โดยดำรงตำแหน่งตั้งแต่ปี 1984–2008*
>- *พอล คากาเม (Paul Kagame) เป็นประธานาธิบดีของประเทศรวันดา โดยดำรงตำแหน่งตั้งแต่ปี 2000*
>- *โยเวรี มูเซเวนี (Yoweri Museveni) เป็นประธานาธิบดีของประเทศยูกันดา โดยดำรงตำแหน่งตั้งแต่ปี 1986*
>- *ฮุนเซน (Hun Sen) เป็นนายกรัฐมนตรีแห่งราชอาณาจักรกัมพูชา โดยดำรงตำแหน่งตั้งแต่ปี 1998*
>- *อิสลาม คารีมอฟ (Islam Karimov) เป็นประธานาธิบดีของประเทศอุซเบกิสถาน โดยดำรงตำแหน่งตั้งแต่ปี 1991–2016*
>- *นูร์ซุลตัน นาซาร์บายิฟ (Nursultan Nazarbayev) เป็นประธานาธิบดีของประเทศคาซัคสถาน โดยดำรงตำแหน่งตั้งแต่ปี 1990–2019*
>- *เอมอมาลี ราห์มอน (Emomali Rahmon) เป็นประธานาธิบดีของประเทศทาจิกิสถานตั้งแต่ปี 1994*
-----------

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694756026222-YAKIHONNES3.png)

ในปี 2014 เครือข่ายผู้สื่อข่าวสืบสวนนานาชาติ (The International Consortium of Investigative Journalists: ICIJ) ปล่อยรายงานกล่าวหารัฐบาลเอธิโอเปียว่าใช้เงินบางส่วนจากเงินกู้มูลค่า 2,000 ล้านดอลลาร์สหรัฐที่ได้รับจากธนาคารโลกไปกับการบังคับย้ายถิ่นฐานของชนพื้นเมืองชาว Anuak จำนวน 37,883 ครอบครัว ซึ่งถือเป็นร้อยละ 60 ของประชากรทั้งหมดในจังหวัด Gambella โดยเหล่ากองทหารมีการ **“ทำร้ายร่างกาย ข่มขืน และฆ่า”** ชาว Anuak ที่ปฏิเสธการย้ายออกจากบ้านของพวกเขาเองความโหดร้ายที่เกิดขึ้นรุนแรงมากจนถึงขั้นที่ประเทศซูดานใต้ต้องยอมให้สถานะผู้ลี้ภัยแก่ชาว Anuak ที่หลั่งไหลเข้ามาจากประเทศเพื่อนบ้านอย่างเอธิโอเปีย

มีรายงานจากองค์กรฮิวแมนไรท์วอทช์ (Human Rights Watch) ระบุว่าดินแดนที่ถูกปล้นเหล่านี้ “ได้ถูกรัฐบาลนำไปปล่อยเช่าให้กับกลุ่มนักลงทุน” และเงินของธนาคารโลกนั้น “ได้ถูกนำไปใช้เพื่อจ่ายเงินเดือนให้แก่เจ้าหน้าที่รัฐที่ช่วยปฏิบัติการไล่ที่ในครั้งนี้”

มิหนำซ้ำทางธนาคารโลกยังอนุมัติเงินกู้ก้อนใหม่สำหรับโครงการ “สร้างหมู่บ้านใหม่ให้ผู้ถูกไล่ที่จากเหตุการณ์ครั้งนี้” ถึงแม้จะมีข้อกล่าวหาในการละเมิดสิทธิมนุษยชนต่อประชาชนจำนวนมากปรากฏขึ้นมาก็ตาม

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694415229332-YAKIHONNES3.webp)
>*โมบูตู เซเซ โซโกและริชาร์ด นิกสัน ที่ทำเนียบขาวในปี 1973*
-----------
>*หมายเหตุผู้แปล :*
>- *โมบูตู เซเซ โซโก (Mobutu Sese Soko) เป็นเผด็จการทหารและประธานาธิบดีของสาธารณรัฐซาอีร์ (ปัจจุบันคือสาธารณรัฐประชาธิปไตยคองโก) ตั้งแต่ปี 1965-1997*
>- *ริชาร์ด นิกสัน (Richard Nixon) ประธานาธิบดีคนที่ 37 แห่งสหรัฐ ซึ่งดำรงตำแหน่งตั้งแต่ปี 1969-1974*
-----------

คงจะถือเป็นความผิดพลาดถ้าเราไม่กล่าวถึงประเทศซาอีร์ภายใต้ผู้นำ โมบูตู เซเซ โซโก ผู้ซึ่งได้รับเงินกู้จากธนาคารโลกและกองทุน IMF นับพันล้านดอลลาร์สหรัฐในสมัยการปกครองสุดนองเลือดกว่า 32 ปีของเขา

โดยโมบูตูยักยอกเงินไปกว่าร้อยละ 30 ของความช่วยเหลือที่เข้ามา และปล่อยให้ผู้คนของเขาอดตาย เขาทำตามเงื่อนไขการปรับโครงสร้างของ IMF กว่า 11 ครั้ง โดยในการปรับโครงสร้างครั้งหนึ่งในปี 1984 ครูในโรงเรียนรัฐบาลกว่า 46,000 คนต้องถูกไล่ออก และเงินสกุลประจำชาติถูกลดค่าไปกว่าร้อยละ 80

โมบูตูเรียกมาตรการลดค่าใช้จ่ายนี้ว่า “ยาขมที่พวกเราทุกคนจำเป็นต้องกิน” แต่ตัวเขาเองกลับไม่ขายรถยนต์เมอร์เซเดส-เบนซ์กว่า 51 คันที่มี หรือคฤหาสน์กว่า 11 แห่งในเบลเยียมและฝรั่งเศส หรือแม้กระทั่งเครื่องบินโบอิ้ง 747 และปราสาทยุคศตวรรษที่ 16 ในสเปนของเขาก็ไม่ถูกขายออกไปแม้แต่อย่างเดียว

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694756141757-YAKIHONNES3.png)

รายได้ต่อหัวของประชากรภายใต้การปกครองของเขาลดลงเฉลี่ยร้อยละ 2.2 ต่อปี ทำให้ประชาชนกว่าร้อยละ 80 อยู่ในสถานะยากจนที่สุดเท่าที่จะจินตนาการได้ เด็กส่วนใหญ่ตายก่อนอายุ 5 ขวบ และภาวะท้องมานจากการขาดสารอาหารก็ระบาดไปทั่ว

มีการประมาณการว่าโมบูตูได้ยักยอกเงินเข้ากระเป๋าตัวเองกว่า 5,000 ล้านดอลลาร์สหรัฐ และเป็นตัวการหลักในการผ่องถ่ายเงินออกไปนอกประเทศอีกกว่า 12,000 ล้านดอลลาร์สหรัฐ เงินนี้เมื่อรวมยอดเข้าด้วยกันแล้วนับว่ามีมูลค่ามากเกินพอที่จะใช้หนี้ของประเทศได้ทั้งหมด หนี้ซึ่งสุดท้ายมีมูลค่าเพียง 14,000 ล้านดอลลาร์สหรัฐ ณ วันที่เขาได้ถูกขับออกจากอำนาจ โดยเขาได้ปล้นเงินจากผู้คนและคุกคามประชาชนของชาติ

**โมบูตูจะทำสิ่งเหล่านี้ไม่ได้เลยถ้าไม่ได้ธนาคารโลกและ IMF คอยให้เงินกู้ช่วยเหลือ** ถึงแม้มันจะชัดเจนว่าเขาไม่มีทางที่จะจ่ายหนี้เหล่านั้นคืนได้

-----------
>*หมายเหตุผู้แปล : ท้องมาน คือ ภาวะที่มีการสะสมของเหลวมากผิดปกติในบริเวณเยื่อหุ้มช่องท้อง และอวัยวะภายในช่องท้อง ส่งผลให้ท้องขยายใหญ่ขึ้นจนคล้ายผู้ที่ตั้งครรภ์ โดยหนึ่งในสาเหตุหลักคือการขาดสารอาหาร*
-----------

ถึงอย่างไรก็ตาม จากที่กล่าวมาทั้งหมดนั้น ผู้ที่จะเป็นตัวอย่างที่ดีที่สุดในการแสดงว่า ธนาคารโลกและ IMF ชื่นชอบในผู้นำเผด็จการขนาดไหน คงหนีไม่พ้นชายที่ชื่อ เฟอร์ดินานด์ มาร์กอส

โดยในปี 1966 เมื่อวันที่มาร์กอสก้าวขึ้นมามีอำนาจ สถานะของประเทศฟิลิปปินส์คือประเทศที่เจริญรุ่งเรืองอันดับ 2 ของเอเชีย และมีหนี้ต่างประเทศอยู่ที่ประมาณ 500 ล้านดอลลาร์สหรัฐ แต่ช่วงระยะเวลาเพียง 20 ปี จนถึงวันที่มาร์กอสหมดอำนาจในปี 1986 นั้น หนี้สินของประเทศได้ขึ้นไปอยู่ที่ 28,100 ล้านดอลลาร์สหรัฐ

อย่างที่คุณ Graham Hancock เขียนในหนังสือ “Lords Of Poverty” ว่าเงินกู้เหล่านี้ส่วนมาก “จะถูกนำไปใช้จ่ายอย่างสุรุ่ยสุร่ายกับแผนการพัฒนาที่สูญเปล่า ซึ่งแน่นอนว่าเป็นโครงการที่คนยากจนไม่ได้รับประโยชน์อะไร แต่โครงการทั้งหมดทำไปเพื่อตอบสนองความต้องการและอีโก้ขนาดใหญ่ยักษ์ของผู้นำประเทศ... จากการสอบสวนอย่างยากลำบากกว่า 2 ปี ก็ได้ข้อสรุปเกินที่จะโต้แย้งได้ว่าเขาได้ยักยอกเงินออกไปจากฟิลิปปินส์มากกว่า 10,000 ล้านดอลลาร์สหรัฐ ซึ่งเงินส่วนใหญ่ที่ควรจะเป็นของประชาชนและประเทศฟิลิปปินส์นั้นได้หายไปอยู่ในบัญชีเงินฝากที่สวิตเซอร์แลนด์ไปตลอดกาล”

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694756326652-YAKIHONNES3.png)

“เงินจำนวน 100 ล้านดอลลาร์สหรัฐ” คุณ Hancock เขียนต่อ “ถูกใช้จ่ายไปกับการสะสมผลงานศิลปะของอีเมลดา มาร์กอสผู้เป็นภรรยา…

รสนิยมด้านศิลปะของเธอนั้นหลากหลาย ซึ่งรวมถึงภาพวาดระดับตำนานของจิตรกรชั้นครูจำนวน 6 รูป ที่เธอได้ซื้อมาจากห้องแสดงผลงานศิลปะ Knoedler ในเมืองนิวยอร์กด้วยราคา 5 ล้านดอลลาร์สหรัฐ ภาพวาดสีน้ำมันของฟราสซิส เบคอน จากห้องแสดงผลงานศิลปะ Marlborough ในกรุงลอนดอน และผลงาน ‘พระแม่มารีและพระบุตร’ ของมิเคลันเจโล ที่ซื้อจาก Mario Bellini ที่เมือง Florence มูลค่า 3.5 ล้านดอลลาร์สหรัฐ”

“ในช่วงทศวรรษสุดท้ายของระบอบมาร์กอสนั้น” เขากล่าว “ในขณะที่ผลงานสะสมศิลปะอันล้ำค่าถูกแขวนไว้เต็มฝาผนังในเพนท์เฮ้าส์ที่แมนฮัตตันและปารีส ผู้คนในประเทศฟิลิปปินส์กลับมีมาตรฐานทางโภชนาการที่ต่ำกว่าทุกชาติในเอเชีย ยกเว้น ประเทศที่กำลังบอบช้ำจากพิษสงครามอย่างกัมพูชา”

เพื่อควบคุมการก่อความไม่สงบของประชาชน คุณ Hancock เขียนไว้ว่า มาร์กอสสั่งห้ามการหยุดงานเพื่อประท้วงและ “การจัดตั้งสหภาพแรงงานในกลุ่มอุตสาหกรรมและภาคเกษตรกรรมนั้นถูกทำให้กลายเป็นสิ่งผิดกฎหมาย **ชาวฟิลิปปินส์นับพันถูกคุมขังจากการต่อต้านเผด็จการ ส่วนมากถูกทรมานและฆ่าทิ้ง** ในเวลาเดียวกันประเทศฟิลิปินส์ก็ยังคงอยู่ในรายชื่อของประเทศที่ได้รับความช่วยเหลือด้านการพัฒนาอันดับต้น ๆ จากทั้งสหรัฐอเมริกาและธนาคารโลกมาโดยตลอด”

ถึงแม้ว่าหลังจากที่ชาวฟิลิปปินส์ได้ขับไล่มาร์กอสพ้นจากอำนาจไปแล้ว พวกเขาก็ยังคงต้องจ่ายเงินต่อปีเป็นมูลค่าประมาณร้อยละ 40-50 ของมูลค่าการส่งออกทั้งหมดของประเทศ “เพียงเพื่อจ่ายดอกเบี้ยจากหนี้สินต่างประเทศที่มาร์กอสได้ก่อไว้”

โดยทั่วไปเราคงคิดว่าหลังมาร์กอสถูกขับพ้นอำนาจแล้ว ประชาชนชาวฟิลิปปินส์ก็ไม่ควรที่จะต้องมารับเคราะห์ในการจ่ายหนี้ที่มาร์กอสก่อขึ้นมาโดยปราศจากความเห็นชอบของพวกเขา แต่ความเป็นจริงมันกลับไม่เป็นแบบนั้น ในทางทฤษฎีแล้วแนวความคิดนี้เรียกว่า “หนี้ที่ชั่วร้าย (Odious Debt)” ซึ่งถูกคิดค้นโดยประเทศสหรัฐอเมริกาในปี 1898 ในตอนที่พวกเขาปฏิเสธการใช้หนี้แทนประชาชนคิวบา หลังจากที่กองกำลังของชาวสเปนได้ถูกขับไล่ออกไปจากเกาะ

ผู้นำสหรัฐฯ ได้ตัดสินว่าหนี้สิน “ที่สร้างขึ้นเพื่อใช้กำราบหรือเพื่อใช้ยึดอำนาจจากประชาชน” นั้นถือว่าไม่ชอบด้วยกฎหมาย แต่ทางธนาคารโลกและกองทุน IMF เองก็ไม่เคยทำตามบรรทัดฐานนี้เลยในตลอดระยะเวลา 75 ปีที่ได้ดำเนินงานมา และช่างเหมือนเป็นเรื่องตลกร้ายด้วยซ้ำที่ทาง IMF เองก็มีบทความลงในเว็บไซต์ของพวกเขาที่แนะนำว่าคนอย่าง โซโมซ่า, มาร์กอส, ประเทศแอฟริกาใต้ยุคแบ่งชนชั้นด้วยสีผิว, “เบบี้ ด็อก”ของประเทศเฮติ และสานิ อาบาชา ของประเทศไนจีเรีย ทั้งหมดนี้ล้วนแต่กู้ยืมเงินมาอย่างไม่ชอบด้วยกฎหมาย และควรยกหนี้ให้กับประชาชนที่ตกเป็นเหยื่อของคนเหล่านี้

แต่สิ่งนี้ก็เป็นเพียงคำแนะนำที่ยังไม่เคยถูกนำไปปฏิบัติจริง

-----------
>*หมายเหตุผู้แปล :*
>- *อนาสตาซิโอ โซโมซ่า เดเบย์เล่ (Anastasio Somoza Debayle) เป็นผู้นำของประเทศนิคารากัวตั้งแต่ปี 1967 จนกระทั่งถูกโค่นล้มโดยพรรคแนวร่วมปลดปล่อยแห่งชาติซานดินิสตา (FSLN) ในปี 1979*
>- *ฌอง-โคลด ดูว์วาลิเย (Jean-Claude Duvalier) ฉายา ‘เบบี้ ด็อก (Baby Doc)’ เป็นผู้นำของประเทศเฮติในช่วงปี 1971-1986*
>- *สานิ อาบาชา (Sani Abacha) เป็นผู้นำของประเทศไนจีเรีย โดยดำรงตำแหน่งระหว่างปี 1993-1998*
-----------

ถ้าพูดในทางเทคนิคและในทางศีลธรรมแล้ว หนี้ส่วนใหญ่ของประเทศโลกที่สามควรจะถือว่าเป็นหนี้ที่ “ชั่วร้าย” และประชาชนของประเทศเหล่านั้นไม่ควรต้องรับผิดชอบอะไรหากผู้นำเผด็จการของประเทศถูกขับไล่ออกไป เพราะอย่างไรก็ตาม ในกรณีส่วนใหญ่ ผู้คนที่ต้องรับเคราะห์ในการจ่ายหนี้คืนนั้นไม่ได้มีโอกาสเลือกผู้นำของตนเอง และไม่ได้เลือกที่จะกู้เงินซึ่งจะต้องแลกมาด้วยอนาคตของพวกเขาเองด้วยเช่นกัน

โดยในเดือนกรกฎาคมปี 1987 ผู้นำการปฏิวัติ โตมาส์ ซังการา* ได้ขึ้นกล่าวสุนทรพจน์ต่อองค์กรแอฟริกาสามัคคี (Organization of African Unity: OAU) ณ ประเทศเอธิโอเปีย เขาปฏิเสธที่จะจ่ายหนี้ที่ถูกสร้างขึ้นในยุคที่บูร์กินาฟาโซยังตกเป็นเมืองขึ้นของฝรั่งเศส และสนับสนุนให้ประเทศอื่น ๆ ในแอฟริกาที่ตกอยู่ในสถานะเดียวกันทำตามเขา

-----------
>*หมายเหตุผู้แปล : โตมาส์ ซังการา (Thomas Sankara) เป็นประธานาธิบดีคนแรกของประเทศบูร์กินาฟาโซ โดยดำรงตำแหน่งในช่วงปี 1983-1987*
-----------

“เราจะไม่จ่าย” เขากล่าว “เพราะเราไม่ใช่ผู้ที่ต้องรับผิดชอบในการก่อหนี้ก้อนนี้”

ซังการาโด่งดังขึ้นมาจากการคว่ำบาตร IMF และปฏิเสธที่จะเข้ารับการปรับโครงสร้าง แต่เพียง 3 เดือนหลังจากการกล่าวสุนทรพจน์ข้างต้น เขาก็ถูกลอบสังหารโดยแบลซ กงปาออเร ผู้ที่ต่อมาได้ก่อตั้งระบอบเผด็จการทหารขึ้นมาปกครองประเทศยาวนานกว่า 27 ปี โดยได้รับเงินกู้เพื่อการปรับโครงสร้างกว่า 4 ครั้งจาก IMF และทำการกู้เงินอีกหลายครั้งจากธนาคารโลกเพื่อใช้สำหรับโครงการโครงสร้างพื้นฐานต่าง ๆ และโครงการด้านเกษตรกรรม

ซึ่งนับตั้งแต่การตายของซังการาครั้งนั้น ก็แทบจะไม่มีผู้นำประเทศใดเลยที่กล้าจะลุกขึ้นมาแสดงจุดยืนในการปฏิเสธหนี้สินที่พวกเขาไม่ได้ก่อ

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694415566057-YAKIHONNES3.webp)
>*ผู้นำเผด็จการชาวบูร์กินาฟาโซ แบลซ กงปาออเร และกรรมการบริหารของ IMF ดอมีนิก สโทรส-กาน (Dominique Strauss-Kahn)*
-----------

แต่ก็มีกรณียกเว้นใหญ่ ๆ เช่น ประเทศอิรัก โดยหลังจากการบุกของสหรัฐอเมริกาและขับไล่ ซัดดัม ฮุสเชน* ในปี 2003 ทางการสหรัฐฯ สามารถทำให้หนี้บางส่วนที่ก่อโดยฮุสเซนถือเป็นหนี้ที่ “ชั่วร้าย” และทำการยกหนี้ให้

นี่ถือเป็นกรณียกเว้นที่พิเศษมาก ๆ แต่สำหรับคนนับพันล้านคนที่ต้องทนทุกข์ภายใต้ลัทธิล่าอาณานิคมหรือเผด็จการ และถูกบังคับให้จ่ายหนี้เหล่านี้พร้อมดอกเบี้ย พวกเขาไม่เคยได้รับสิทธิพิเศษแบบนี้

-----------
>*หมายเหตุผู้แปล : ซัดดัม ฮุสเชน  (Saddam Hussein) เป็นประธานาธิบดีคนที่ 5 ของประเทศอิรัก โดยดำรงตำแหน่งตั้งปี 1979-2003*
-----------

ในช่วงไม่กี่ปีที่ผ่านมา IMF ถึงขนาดทำตัวเหมือนเป็นกองกำลังต่อต้านการปฏิวัติและคอยสกัดกั้นกิจกรรมเคลื่อนไหวเรียกร้องประชาธิปไตย

โดยในช่วงยุค 1990 กองทุน IMF ถูกวิพากษ์วิจารณ์อย่างหนักจากทั้งฝ่ายซ้ายและฝ่ายขวา จากการมีส่วนสนับสนุนให้อดีตสหภาพโซเวียตเกิดความไร้เสถียรภาพอย่างรุนแรงในช่วงที่ประเทศตกอยู่ในความโกลาหลทางเศรษฐกิจ จนผลักดันให้ประเทศกลับเข้าสู่ระบอบเผด็จการของวลาดีมีร์ ปูติน

และในปี 2011 ขณะที่กำลังเกิดการประท้วงอาหรับสปริงทั่วดินแดนตะวันออกกลาง ก็ได้มีการจัดตั้งความร่วมมือ ณ เมือง Deauville กับชาติอาหรับที่อยู่ในการเปลี่ยนผ่าน (Deauville Partnership with Arab Countries in Transition) เพื่อรับมือกับประชาชนที่ลุกฮือกันต่อต้านรัฐ และมีการพบปะเพื่อประชุมกันที่กรุงปารีส

-----------
>*หมายเหตุผู้แปล :*
>- *วลาดีมีร์ ปูติน (Vladimir Putin) ดำรงตำแหน่งเป็นผู้นำสหพันธรัฐรัสเซียตั้งแต่ปี 2000*
>- *อาหรับสปริง (Arab Spring ) เป็นการเดินขบวน การประท้วง และการปฏิวัติซึ่งเกิดขึ้นในโลกอาหรับในช่วงปี 2010-2012 โดยส่งผลให้ผู้นำในประเทศต่าง ๆ ถูกโค่นจากอำนาจ เช่น ในตูนิเซีย อียิปต์ ลิเบีย และเยเมน และมีการประท้วงใหญ่เกิดขึ้นในอัลจีเรีย อิรัก จอร์แดน คูเวต โมร็อกโก และซูดาน*
-----------

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694756679323-YAKIHONNES3.png)

ด้วยกลไกในการร่วมมือครั้งนี้ ส่งผลให้ทางธนาคารโลกและกองทุน IMF กลายเป็นผู้นำในการเสนอสินเชื่อมูลค่ามหาศาลแก่ประเทศเยเมน ตูนิเชีย อียิปต์ โมร็อกโก และจอร์แดน ซึ่งคือ “เหล่าประเทศอาหรับที่อยู่ในระหว่างการเปลี่ยนผ่าน” โดยแลกกับการเข้ารับการปรับโครงสร้าง

ผลลัพธ์ที่ได้จากการยอมรับสินเชื่อนี้คือหนี้สินนอกประเทศของตูนิเซียนั้นพุ่งทะยาน จนไม่สามารถหาเงินมาจ่ายได้ทันกำหนด ทำให้ต้องกู้เงินจาก IMF ใหม่อีก 2 ครั้ง ซึ่งถือเป็นครั้งแรกนับตั้งแต่ปี 1988 ที่ประเทศต้องกู้เงินจาก IMF โดยมาตรการลดค่าใช้จ่ายที่มาพร้อมกับหนี้เหล่านี้นำไปสู่การเสื่อมค่าของสกุลเงินดินาร์ตูนิเซีย ทำให้ราคาสินค้าพุ่งสูงขึ้นและเกิดการประท้วงขึ้นทั่วประเทศ ในขณะที่รัฐบาลพยายามทำตามวิธีการของ IMF ด้วยการกดค่าแรง เพิ่มภาษีรูปแบบใหม่ ๆ และ “การบังคับเกษียณก่อนกำหนด” ของข้าราชการในภาครัฐ

ผู้ประท้วงอายุ 29 ปีนาม Warda Atig ได้สรุปสถานการณ์ไว้ดังนี้ “ตราบใดที่ตูนิเซียยังคงทำข้อตกลงกับ IMF ไปเรื่อย ๆ พวกเราก็ยังคงต้องตะเกียกตะกายดิ้นรนแบบนี้ต่อไปไม่จบไม่สิ้น” เธอกล่าว “เราเชื่อว่า IMF ไม่ได้เห็นประโยชน์ตรงกันกับผู้คน และการปลดแอกจากการควบคุมของ IMF ซึ่งเป็นตัวการทำให้ตูนิเซียกลายเป็นประเทศที่หมดสภาพและขัดขวางการเจริญก้าวหน้าทางเศรษฐกิจ คือสิ่งจำเป็นที่ต้องเกิดขึ้นก่อนที่จะนำมาซึ่งการเปลี่ยนแปลงที่แท้จริงใด ๆ”

และทั้งหมดที่กล่าวมานั้นคือความจริงอันสยดสยองที่ IMF และธนาคารโลกกระทำกับหลายชาติทั่วโลก..

## [⚡ กด Zap ที่ลิงก์นี้ เพื่อเป็นกำลังใจทีมงานผู้เรียบเรียงบทความ](https://getalby.com/p/imf_rs_split)

*(ทุกยอด zap จะถูกแบ่งอัตโนมัติเข้าวอลเล็ทของผู้เขียนบทความต้นฉบับภาษาอังกฤษ, ผู้แปลดราฟต์ 1, ผู้เรียบเรียงดราฟต์ 2-3, กองบรรณาธิการและพิสูจน์อักษรจากไรท์ชิฟต์ พร้อมกันบางส่วนไว้เพื่อเป็นค่าธรรมเนียมธุรกรรม)*


เปิดโปงกลวิธีที่ IMF และธนาคารโลก ใช้กดขี่ประเทศยากจน และผ่องถ่ายทรัพยากรสู่ประเทศร่ำรวย (ตอนที่ 05)

ประเทศร่ำรวยเคยปล้นทรัพยากรจากประเทศยากจนมาหลายร้อยปีในยุคล่าอาณานิคม ณ วันนี้การปล้นอันชั่วช้ายังดำเนินการต่อ ด้วยระบบท่อสูบของ IMF และธนาคารโลก

# **5. สิ่งแทนที่การสูบทรัพยากรจากชาติอาณานิคม**

>### *“ฉันเหนื่อยกับการรอแล้ว นายก็เป็นเหมือนกันไหม รอให้โลกเป็นที่ที่ดีงาม สวยงาม และโอบอ้อมอารี เราเอามีดมาผ่าโลกนี้ให้เป็นสองซีกกันเถอะ และดูซิว่าหนอนอะไรที่กัดกินอยู่ที่ผิวของมัน”*
>### *–Langston Hughes*

ในช่วงปลายทศวรรษ 1950 ยุโรปและญี่ปุ่นฟื้นตัวจากสงครามค่อนข้างมาก และกลับสู่การเติบโตด้านอุตสาหกรรมได้อย่างดี ในขณะที่เหล่าประเทศโลกที่สามนั้นไม่เหลือแล้วซึ่งเงินทุน แม้ประเทศเหล่านี้จะเคยมีงบการเงินที่ดีในช่วงยุค 1940 และต้นยุค 1950 ก็ตาม แต่เหล่าประเทศยากจนที่เป็นผู้ส่งออกปัจจัยการผลิตสำหรับอุตสาหกรรมต้องเผชิญปัญหาด้านดุลการชำระเงิน เนื่องจากราคาสินค้าส่งออกของพวกเขาตกต่ำลงอย่างมาก

นี่คือจุดเริ่มต้นของกับดักหนี้ และเป็นจุดที่ธนาคารโลกและกองทุน IMF เปิดประตูสู่สิ่งที่ต่อมาจะกลายเป็นเงินปล่อยกู้มูลค่านับล้านล้านดอลลาร์สหรัฐ

ณ จุดนี้ถือเป็นจุดสิ้นสุดของยุคล่าอาณานิคมอย่างเป็นทางการ โดยจักวรรดิในยุโรปได้ถอนตัวออกจากดินแดนที่เคยได้ครอบครอง และข้อสมมติฐานในด้านการพัฒนาที่ถูกตั้งขึ้นระดับนานาชาติก็คือเหล่าประเทศที่พัฒนาเศรษฐกิจได้สำเร็จนั้นเป็นผลมาจาก “ปัจจัยภายในประเทศเป็นหลัก โดยประเทศที่มีรายได้สูงสามารถประสบความสำเร็จในการพัฒนาเศรษฐกิจได้”

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694680404996-YAKIHONNES3.png)

ทฤษฎียังระบุอีกว่า “เป็นเพราะการมีธรรมาภิบาลที่ดี มีสถาบันการเมืองที่เข็มแข็ง และมีการดำเนินเศรษฐกิจภายใต้ตลาดเสรี ในขณะที่ประเทศรายได้ต่ำที่มักจะล้มเหลวในการพัฒนานั้นเป็นเพราะไม่มีสิ่งเหล่านี้ หรือไม่ก็เจอปัญหาจากการคอร์รัปชั่น หรือกฎระเบียบที่ยุ่งยากเกินไป หรือกระทั่งความไร้ประสิทธิภาพในการบริหารประเทศ”

สิ่งเหล่านี้ก็แน่นอนว่าเป็นความจริง แต่อีกหนึ่งเหตุผลหลักที่ชาติร่ำรวยสามารถร่ำรวยขึ้นมาได้ และชาติที่ยากจนนั้นกลับยิ่งยากจนลงไปอีก เป็นเพราะ**กลุ่มประเทศร่ำรวยได้ปล้นทรัพยากรจากประเทศยากจนมาอย่างยาวนานนับร้อย ๆ ปีในช่วงยุคล่าอาณานิคม**

“ในการปฏิวัติอุตสาหกรรมของอังกฤษนั้น” คุณ Jason Hickel ได้เขียนไว้ว่า “ส่วนใหญ่แล้วจำเป็นต้องพึ่งพา "ต้นฝ้าย" ซึ่งเพาะปลูกบนพื้นที่ที่ใช้กำลังยึดมาจากชนเผ่าท้องถิ่นอเมริกัน แรงงานที่ใช้ในการเพาะปลูกก็เป็นทาสชาวแอฟริกัน ส่วนวัตถุดิบสำคัญอื่น ๆ ที่ผู้ผลิตชาวอังกฤษต้องการ เช่น ใยป่าน ไม้ซุง แร่เหล็ก และเมล็ดธัญพืช ถูกผลิตโดยใช้แรงงานทาสบนดินแดนในอาณัติแถบรัสเซียและยุโรปตะวันออก ในขณะเดียวกันอังกฤษยังดึงเม็ดเงินจากอินเดียและอาณานิคมอื่น ๆ มากกว่าครึ่งหนึ่งของงบประมาณประเทศ เพื่อมาใช้สร้างถนน อาคารสาธารณะ และรัฐสวัสดิการ ทั้งหมดนี้คือตัวบ่งชี้ถึงการพัฒนาในยุคสมัยใหม่ ในขณะเดียวกันก็ทำให้ประเทศมีความสามารถที่จะซื้อปัจจัยการผลิตเพิ่มขึ้น ซึ่งจำเป็นต่อการเปลี่ยนตัวเองให้เป็นชาติอุตสาหกรรมต่อไป”

พลวัตในการโจรกรรมนี้ได้ถูกอธิบายโดยคุณ Utsa และคุณ Prabhat Patnaik ในหนังสือ “เงินทุนและจักรวรรดินิยม (Capital And Imperialism)” เจ้าอาณานิคมอย่างจักวรรดิอังกฤษจะใช้ความรุนแรงเพื่อปล้นทรัพยากรจากประเทศที่อ่อนแอกว่า และสร้างสิ่งที่เรียกว่า **“การสูบออกจากชาติอาณานิคม (Colonial Drain)”** โดยจะทำการสูบออกในส่วนของเงินทุนเพื่อนำมาส่งเสริมและอุดหนุนชีวิตความเป็นอยู่ของผู้คนในกรุงลอนดอน ปารีส และเบอร์ลิน โดยบรรดาชาติอุตสาหกรรมจะเปลี่ยนวัตถุดิบเหล่านี้ให้กลายเป็นสินค้าสำเร็จรูป และขายมันกลับไปสู่ชาติที่อ่อนแอกว่า

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694680448967-YAKIHONNES3.png)

สินค้าเหล่านี้สร้างผลกำไรมหาศาลและยังบีบให้ผู้ผลิตท้องถิ่นต้องออกจากตลาดไป โดยจุดสำคัญคือพวกเขาจะพยายามทำให้เงินเฟ้อในประเทศตัวเองต่ำ โดยการกดค่าแรงในประเทศใต้อาณานิคม ไม่ว่าจะด้วยการใช้แรงงานทาสแบบฟรี ๆ หรือการจ่ายค่าแรงในอัตราที่ต่ำกว่าราคาตลาดโลกอย่างน่าเกลียด

เมื่อระบอบอาณานิคมนั้นเริ่มสั่นคลอน เหล่าชาติตะวันตกก็พบกับวิกฤติทางการเงิน โดยคุณ Patnaiks ได้แย้งว่าสาเหตุที่เกิดภาวะเศรษฐกิจตกต่ำครั้งใหญ่ (The Great Depression) ไม่ได้มาจากแค่การเปลี่ยนแปลงนโยบายทางการเงินของชาติตะวันตกเท่านั้น แต่ยังรวมถึงการสูบความมั่งคั่งออกจากประเทศใต้อาณานิคมนั้นชะลอตัวลงด้วย เหตุผลก็ง่ายมาก นั่นคือประเทศที่ร่ำรวยได้สร้างระบบสายพานที่คอยส่งทรัพยากรจากประเทศที่ยากจนเข้าสู่ประเทศตัวเองเอาไว้ และเมื่อสายพานนั้นพัง สิ่งที่เหลือก็พังตาม

ในช่วงระหว่างปี 1920-1960 ลัทธิล่าอาณานิคมทางการเมืองนั้นแทบจะสูญพันธุ์แล้ว โดยอังกฤษ สหรัฐฯ เยอรมนี ฝรั่งเศส ญี่ปุ่น เนเธอร์แลนด์ เบลเยี่ยม และจักรวรรดิอื่น ๆ ต่างถูกบังคับให้สละอำนาจการควบคุมดินแดนและทรัพยากรมากกว่าครึ่งหนึ่งของโลก

อย่างที่คุณ Patnaiks ได้เขียนไว้ว่าลัทธิจักรวรรดินิยมคือ “การเข้าไปจัดการและบังคับใช้ ‘การกดรายได้’ ผู้คนในประเทศโลกที่สาม เพื่อให้ได้มาซึ่งสินค้าโภคภัณฑ์หลักของประเทศนั้น ๆ โดยไม่ต้องเผชิญกับปัญหาราคาของอุปทานพุ่งสูงขึ้น”

โดยหลังจากปี 1960 สิ่งนี้ก็กลายเป็นหน้าที่ใหม่ของธนาคารโลกและ IMF นั่นคือ**การสร้าง “ระบบ” สูบทรัพยากรจากประเทศที่ยากจนสู่ประเทศที่ร่ำรวยขึ้นมาอีกครั้ง** ระบบที่แต่เดิมเคยดำรงอยู่ได้ด้วยการบังคับใช้ของระบอบจักรวรรดินิยม

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694407280439-YAKIHONNES3.webp)
>***คำอธิบายแผนภูมิ**: การสูบทรัพยากรหลังยุคอาณานิคมจากประเทศที่กำลังพัฒนาไปสู่ประเทศที่พัฒนาแล้ว (หน่วยพันล้านดอลลาร์สหรัฐ)*
>- ***แกนแนวตั้ง** : หน่วยมูลค่า พันล้านดอลลาร์สหรัฐ*
>- ***แนวนอน** : ปี*
>- ***แหล่งที่มา** : Plunder In The Post Colonial Era*
-----------

หน่วยงานในทั้งสหรัฐฯ ยุโรป และญี่ปุ่นต่างก็ต้องการให้เกิดสิ่งที่เรียกว่า “ดุลยภาพภายใน (Internal Equilibrium)” พูดอีกนัยคือมีอัตราจ้างงานเต็มอัตรา แต่พวกเขารู้ว่าไม่สามารถทำให้สิ่งนี้เกิดได้ง่าย ๆ เพียงอัดฉีดเงินอุดหนุนเข้าสู่ระบบเศรษฐกิจแบบปิดที่แยกตัวเป็นเอกเทศ เพราะเงินเฟ้อจะพุ่งขึ้นอย่างที่ควบคุมไม่ได้ และการที่จะทำสิ่งนี้ให้สำเร็จจำเป็นต้องมีทรัพยากรจากประเทศที่ยากจนป้อนเข้ามา

การสูบมูลค่าส่วนเกินที่มากเป็นพิเศษออกมาจากเหล่าแรงงานในกลุ่มประเทศชายขอบ ซึ่งกลุ่มประเทศแกนกลางกระทำมาตลอดนั้น เป็นที่รู้จักกันในนาม “ค่าเช่าต่อระบอบจักรวรรดิ (Imperialist Rent)” ยิ่งถ้าบรรดาชาติอุตสาหกรรมสามารถได้มาซึ่งวัตถุดิบและแรงงานการผลิตในราคาถูก และหลังจากนั้นยังสามารถขายสินค้าที่ผลิตเสร็จกลับไปให้ในราคาที่ได้กำไร พวกเขาก็จะยิ่งขยับเข้าใกล้ระบบเศรฐกิจในฝันตามแบบฉบับเทคโนแครตได้อีกนิด

และสุดท้ายพวกเขาก็ได้สิ่งนั้นมาจริง ๆ ด้วย โดยในปี 2019 ค่าแรงของคนงานในประเทศที่กำลังพัฒนานั้นอยู่ในระดับเพียงร้อยละ 20 ของค่าแรงของคนงานในประเทศที่พัฒนาแล้ว

โดยตัวอย่างเพื่อที่จะให้เห็นภาพว่าธนาคารโลกสร้างพลวัตของการสูบเงินทุนออกจากอาณานิคมขึ้นมาใหม่ได้อย่างไร คุณ Payer ได้ยกกรณีของประเทศมอริเตเนียที่อยู่ทางตะวันตกเฉียงเหนือของแอฟริกาในช่วงปี 1960

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694680500490-YAKIHONNES3.png)

กรณีนี้ถือเป็นเหตุการณ์คลาสสิก โดยโครงการเหมืองแร่ที่ชื่อ MIFERMA ได้รับการอนุมัติโดยฝรั่งเศสผู้ซึ่งเป็นเจ้าอาณานิคมก่อนที่อาณานิคมนี้จะประกาศอิสรภาพ ซึ่งในที่สุดแล้วข้อตกลงนี้ก็กลายเป็น “โครงการที่แยกออกจากส่วนอื่นของประเทศ เนื่องจากตัวมันเองคือเมืองกลางทะเลทรายที่มีทางรถไฟต่อไปที่ทะเล” โดยที่โครงสร้างพื้นฐานต่าง ๆ ก็มีไว้เพื่อขุดเอาสินแร่ส่งออกไปยังตลาดต่างประเทศ จนในปี 1969 ที่อุตสาหกรรมเหมืองแร่มีสัดส่วนคิดเป็นร้อยละ 30 ของผลิตภัณฑ์มวลรวมในประเทศและร้อยละ 75 ของสินค้าส่งออกของมอริเตเนียนั้น รายได้กว่าร้อยละ 72 ถูกส่งไปยังต่างประเทศและ “รายได้ในส่วนที่คนงานท้องถิ่นควรได้รับ เกือบทั้งหมดก็หายไปกับการใช้นำเข้าสินค้า”

และเมื่อเหล่าคนงานเหมืองลุกขึ้นรวมตัวกันประท้วงข้อตกลงสไตล์อาณานิคมรูปแบบใหม่นี้ พวกเขาก็ถูกเหล่ากำลังทหารและตำรวจปราบปรามอย่างรุนแรง

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694407832455-YAKIHONNES3.webp)
>***คำอธิบายแผนภูมิ** : มูลค่าเงินที่ถูกสูบออกจากประเทศกำลังพัฒนาไปสู่ประเทศพัฒนาแล้ว ตั้งแต่ปี 1960-2017 แยกตามภูมิประเทศ (หน่วยล้านล้านดอลลาร์สหรัฐ)*
>- ***ข้อมูลในแต่ละช่อง** : ประเทศจีน 18.76, เอเชียตะวันออกเฉียงใต้และเขตแปซิฟิก 11.13, แอฟริกาเหนือ ตะวันออกกลาง และเอเชียกลาง 10.09, ประเทศชายขอบยุโรป 8.75, ลาตินอเมริกาและแถบหมู่เกาะคาริเบียน 6.48, เอเชียใต้ 4.62 และประเทศในเขตแอฟริกาใต้ทะเลทรายชาฮารา 2.26*
>- ***แหล่งที่มา** : Plunder In The Post Colonial Era*
-----------

MIFERMA ถือเป็นเพียงตัวอย่างจากรวม ๆ ของสิ่งที่เรียกว่า “การพัฒนา” ที่ถูกบังคับใช้กับประเทศโลกที่สามทั้งหมด ตั้งแต่สาธารณรัฐโดมินิกัน ถึงมาดากัสการ์ ไปจนกัมพูชา โครงการเหล่านี้ขยายตัวขึ้นอย่างรวดเร็วในช่วงปี 1970 โดยต้องขอบคุณระบบเปโตรดอลลาร์ที่ทำให้มันเกิดขึ้น

ในช่วงหลังปี 1973 ชาติอาหรับในกลุ่ม OPEC ที่มีเงินเหลือใช้มหาศาลจากราคาน้ำมันที่พุ่งทะยาน ได้นำเงินไปลงทุนในเงินฝากธนาคารและพันธบัตรรัฐบาลในธนาคารของชาติตะวันตก ทำให้ธนาคารเหล่านี้จำเป็นต้องหาแหล่งเพื่อจะปล่อยกู้เงินฝากที่กำลังเติบโตขึ้นออกไป โดยเหล่าเผด็จการทหารในลาตินอเมริกา แอฟริกา และเอเชีย ถือเป็นเป้าหมายที่ยอดเยี่ยม เพราะพวกเขามีความโหยหาผลตอบแทนระยะสั้นที่สูง (High Time Preference) และยินดีที่จะกู้เงินมาใช้ โดยเอาอนาคตของประชาชนทั้งชาติเป็นเดิมพัน

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694680577669-YAKIHONNES3.png)

สิ่งที่ช่วยเร่งการเติบโตของเงินกู้นั้นคือ “IMF พุท (IMF Put)” โดยธนาคารเอกชนเริ่มมีความเชื่อ (ซึ่งถูกต้อง) ว่าหากประเทศใดเกิดผิดนัดชำระหนี้ ทางกองทุน IMF ก็พร้อมจะให้เงินกู้ช่วยเหลือ เพื่อช่วยปกป้องการลงทุนของพวกเขา

ยิ่งไปกว่านั้น อัตราดอกเบี้ยในช่วงกลางยุค 1970 มักจะอยู่ในระดับติดลบ จึงกระตุ้นให้เกิดการกู้เงินมากขึ้นไปอีก เมื่อเหตุการณ์นี้รวมเข้ากับการที่ประธานธนาคารโลกอย่างโรเบิร์ต แม็กนามารา (Robert McNamara) ยืนยันที่จะขยายความช่วยเหลือออกไปอย่างมหาศาล มันส่งผลให้เกิดการสร้างหนี้ขึ้นอย่างบ้าคลั่ง ตัวอย่างเช่นธนาคารในสหรัฐฯ ซึ่งปล่อยเงินกู้ให้ประเทศโลกที่สามเพิ่มขึ้นกว่า 300% เป็นมูลค่าถึง 450,000 ล้านดอลลาร์สหรัฐในช่วงระหว่างปี 1978-1982

-----------
>*หมายเหตุผู้แปล : "พุท" ในที่นี้มีที่มาจากคำว่า "พุทออปชั่น" (Put Option) หมายถึง สิทธิ์ในการขายทรัพย์สินอ้างอิง (Underlying Asset) ในอนาคต ณ ราคาที่ได้ตกลงไว้ล่วงหน้า โดยผู้ที่ซื้อหรือครอบครองสิทธิ์นี้ไว้จะมีสิทธิ์ที่จะขายทรัพย์สินอ้างอิงนั้น ๆ ในอนาคตตามราคาที่ตกลงกันไว้ล่วงหน้าได้ ซึ่งจะเป็นประโยชน์สำหรับผู้ที่ครอบครองสิทธิ์ในกรณีที่ราคาของสินทรัพย์อ้างอิงนั้นลดลงในอนาคต ในทางปฏิบัติแล้ว สิ่งนี้สามารถนำมาใช้ทำหน้าที่ซึ่งคล้ายกับการทำประกันราคา ที่จะช่วยชดเชยส่วนต่างในกรณีที่ราคาของทรัพย์สินอ้างอิงลดต่ำลงได้ ดังนั้นหลักการทำงานของ IMF Put จึงมีความคล้ายคลึงกับ Put Option ของทรัพย์สินโดยทั่วไป ถึงแม้ว่า IMF Put จะไม่ได้มีการทำสัญญาพุทออปชั่นใด ๆ อย่างเป็นทางการก็ตาม เพียงแต่เปลี่ยนจากทรัพย์สินหรือสินค้าโภคภัณฑ์ทั่วไปมาเป็นทรัพย์สินที่เรียกว่า “ลูกหนี้จากการปล่อยกู้”*
-----------

ปัญหาคือเงินกู้เหล่านี้ส่วนใหญ่ใช้อัตราดอกเบี้ยแบบลอยตัว และไม่กี่ปีหลังจากนั้นอัตราดอกเบี้ยก็พุ่งสูงขึ้นมาก เพราะธนาคารกลางสหรัฐเพิ่มต้นทุนของเงินทุนทั้งโลกถึงเกือบร้อยละ 20 และเมื่อมีภาระหนี้ที่เพิ่มขึ้น ประกอบกับวิกฤตน้ำมันแพงในปี 1979 สิ่งที่ตามมาคือการล่มสลายของราคาสินค้าโภคภัณฑ์ทั่วโลกซึ่งเคยเป็นตัวขับเคลื่อนการส่งออกของประเทศกำลังพัฒนา จนนำไปสู่วิกฤตหนี้สินของประเทศโลกที่สาม และที่แย่ไปกว่านั้นคือเงินที่รัฐบาลต่าง ๆ กู้มาในช่วงที่มีการปล่อยกู้อย่างบ้าคลั่งนี้ แทบจะไม่ได้มีการนำมาใช้ลงทุนเพื่อประชาชนทั่วไปเลย

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694408544817-YAKIHONNES3.webp)
>***คำอธิบายชาร์ต** : การเพิ่มขึ้นของเงินที่ใช้ชำระหนี้ของประเทศโลกที่สาม นับตั้งแต่ปี 1970 (หน่วยพันล้านดอลลาร์สหรัฐ)*
>- ***แถวซ้ายสีดำ** : หนี้สาธารณะนอกประเทศ*
>- ***แถวขวาสีส้ม** : หนี้นอกประเทศของเอกชน*
>- ***แหล่งที่มาของข้อมูล** : Debt, the IMF, and the World Bank*
-----------

นักข่าวสายสืบสวนอย่างคุณ Sue Branford และคุณ Bernardo Kucinski ได้อธิบายไว้ในหนังสือที่มีชื่อเหมาะเจาะกับสิ่งที่เกิดขึ้นอย่าง “Debt Squads” ว่าระหว่างปี 1976-1981 รัฐบาลของประเทศในเขตลาตินอเมริกา (ซึ่งเป็นรัฐบาลเผด็จการมากถึง 18 รายจากทั้งหมด 21 ชาติ) มีการกู้ยืมเงินรวมกันกว่า 272,900 ล้านดอลลาร์สหรัฐ โดยร้อยละ 91.6 ของเม็ดเงินนี้ถูกใช้เพื่อชำระหนี้หรือถูกโอนถ่ายออกนอกประเทศ รวมถึงใช้เป็นเงินทุนสำรองของเหล่าผู้มีอำนาจ เหลือแค่ร้อยละ 8.4 ที่ถูกใช้เพื่อการลงทุนภายในประเทศ และซ้ำร้ายกว่านั้นคือส่วนใหญ่มันเป็นการลงทุนแบบทิ้ง ๆ ขว้าง ๆ ที่สุดท้ายแล้วสูญเปล่า

นักสนับสนุนกิจกรรมด้านสังคมชาวบราซิล คุณ Carlos Ayuda อธิบายเอาไว้อย่างเห็นภาพถึงผลกระทบของการถูกสูบเงินออกจากประเทศตัวเอง โดยมีกลไกระบบเปโตรดอลลาร์หนุนหลัง

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694680625709-YAKIHONNES3.png)

“พวกเผด็จการทหารกู้เงินเพื่อมาลงทุนในโครงสร้างพื้นฐานขนาดใหญ่ โดยเฉพาะโครงการที่เกี่ยวข้องกับด้านพลังงาน ตัวอย่างเช่น แนวคิดเบื้องหลังในการสร้างเขื่อนโรงไฟฟ้าพลังน้ำขนาดใหญ่ยักษ์ที่ตั้งอยู่กลางป่าแอมะซอนนั้น ก็เพื่อผลิตอลูมิเนียมส่งออกไปยังประเทศที่พัฒนาแล้ว โดยรัฐบาลได้กู้เงินมูลค่ามหาศาลและลงทุนหลายพันล้านดอลลาร์สหรัฐเพื่อสร้างเขื่อน Tucuruí ในช่วงปลายยุค 1970 ด้วยการทำลายป่าไม้ในพื้นที่ และย้ายชาวพื้นเมืองกับคนยากไร้ในเขตชนบทโดยรอบที่อาศัยอยู่ในแถบนั้นมาหลายชั่วอายุคนออกจากพื้นที่

เดิมทีทางรัฐบาลตั้งใจที่จะรื้อถอนต้นไม้ออกไป แต่เนื่องด้วยกำหนดเวลาที่กระชั้นชิด พวกเขาจึงเลือกใช้ "ฝนเหลือง" เพื่อทำให้ใบไม้ของต้นไม้ทั่วทั้งเขตร่วงจากต้น และปล่อยให้ลำต้นที่ไร้ใบเหล่านั้นจมน้ำไป หลังจากนั้นพลังงานไฟฟ้าที่เขื่อนผลิตได้จะถูกขายในราคา 13-20 ดอลลาร์สหรัฐต่อเมกะวัตต์ ในขณะที่ราคาต้นทุนการผลิตอยู่ที่ 48 ดอลลาร์สหรัฐต่อเมกะวัตต์ **แปลว่าประชาชนผู้เสียภาษีจะต้องแบกภาระจ่ายเงินอุดหนุนให้บริษัทข้ามชาติได้ใช้พลังงานราคาถูก** เพื่อที่พวกเขาจะได้ขายอลูมิเนียมของประเทศเราเองออกไปยังตลาดต่างประเทศ”

-----------
>*หมายเหตุผู้แปล : ฝนเหลือง (Agent Orange) เป็นสารฆ่าวัชพืชและทำให้ใบไม้ร่วง ถือเป็นสารก่อมะเร็งในมนุษย์ โดยทางกองทัพสหรัฐเคยใช้สารเคมีนี้ในสงครามเวียดนามช่วงปี 1961-1971 ในการทำให้ใบไม้ร่วงและเปิดป่าให้โล่ง เพื่อที่จะสามารถเห็นความเคลื่อนไหวของข้าศึกที่ซ่อนอยู่ในป่าทึบได้*
-----------

พูดอีกนัยหนึ่งคือ ชาวบราซิลจ่ายเงินให้เจ้าหนี้จากต่างประเทศเข้ามาทำลายสิ่งแวดล้อม ขับไล่พวกเขาออกจากถิ่นฐาน และปล้นเอาทรัพยากรของพวกเขาไปขาย

การสูบเอาทรัพยากรจากประเทศที่รายได้ต่ำและปานกลางในทุกวันนี้มีมากอย่างน่าตกใจ โดยในปี 2015 รวมแล้วมีทรัพยากรเพื่อการผลิตกว่า 10,100 ล้านตัน และแรงงาน 182 ล้านคน-ปี ซึ่งถือเป็นกำลังการผลิตถึงร้อยละ 50 ของสินค้าทั้งหมด และร้อยละ 28 ของแรงงานทั้งหมดในปีนั้นถูกใช้งานโดยประเทศที่มีรายได้สูง

-----------
>*หมายเหตุผู้แปล : คน-ปี (person-year) เป็นหน่วยวัดเพื่อบอกปริมาณของงานที่บุคคลทำตลอดระยะเวลา 1 ปี ตัวอย่างเช่น 5 คน-ปี คือปริมาณงานที่คน 5 คนทำได้ในช่วงตลอด 1 ปี หรือเทียบเท่างานที่คน 1 คน ทำได้ในช่วงตลอด 5 ปี*
-----------

และอย่างที่เอ่ยไปแล้วข้างต้นว่าผู้คนที่ชีวิตสุขสบายในชาติร่ำรวย ไม่เคยรู้เลยว่าความเจริญของบ้านเมืองตนเองนั้น ต้องแลกมากับชีวิตที่ตกนรกทั้งเป็นของคนกี่ล้านคนทั่วโลก..

## [⚡ กด Zap ที่ลิงก์นี้ เพื่อเป็นกำลังใจทีมงานผู้เรียบเรียงบทความ](https://getalby.com/p/imf_rs_split)

(*ทุกยอด zap จะถูกแบ่งอัตโนมัติเข้าวอลเล็ทของผู้เขียนบทความต้นฉบับภาษาอังกฤษ, ผู้แปลดราฟต์ 1, ผู้เรียบเรียงดราฟต์ 2-3, กองบรรณาธิการและพิสูจน์อักษรจากไรท์ชิฟต์ พร้อมกันบางส่วนไว้เพื่อเป็นค่าธรรมเนียมธุรกรรม)*


https://image.nostr.build/aeba7c5ac6c72b06a7b7da1d3305b41ea6d5ca5ec9f55495acdb926f4396c4b8.png
ตอนที่ 3 ของ #FuckIMF องค์กรชาติชั่ว! กับการเปิดโปงสิ่งที่เรียกว่า “ความช่วยเหลือ” จาก IMF และธนาคารโลก ที่มักมาพร้อมกับเงื่อนไขอันเลวทรามต่ำช้า #Siamstr
🟪 Habla Link | https://w3.do/iZlQUGE0
🟪 Yakihonne | https://w3.do/2kcvArph

nostr:naddr1qq2nvajp8905y52v0pgnxdmzwpnxyhmsw3jh5q3ql2cp3t052ljhqnt2emsq5py30qqppj3pytprppc4ygjznhv6lzwsxpqqqp65wpeej8d


https://image.nostr.build/a54124bb966d2abd2b60b6ed23e39b5566fd60d37d43a40766171900e9b08ad2.jpg

หากไม่มีสิ่งที่เรียกว่าความช่วยเหลือจากต่างประเทศ ก็จะไม่มีสิ่งที่เรียกว่า "ประเทศโลกที่สาม" - แฉความระยำตำบอนขององค์กรสร้างภาพเหล่านี้กันต่อ 🇹🇭 #Siamstr #FuckIMF

อ่านได้ที่ 😎👍⚡
🟪 Yakihonne| https://w3.do/zmXBb_n8
🟪 Habla | https://w3.do/99V88YdL

nostr:naddr1qq2k7utkxfjy55zk94hx75rggeyyxjts0yuxvq3ql2cp3t052ljhqnt2emsq5py30qqppj3pytprppc4ygjznhv6lzwsxpqqqp65w8nt49u

#IMF #WORLDBANK #RIGHTSHIFT
#RiGHTSHIFTCURATION

nostr:naddr1qq2k7utkxfjy55zk94hx75rggeyyxjts0yuxvq3ql2cp3t052ljhqnt2emsq5py30qqppj3pytprppc4ygjznhv6lzwsxpqqqp65w8nt49u


#FuckIMF #Zap ตรงๆ ที่ปุ่มสายฟ้าได้แล้ว!!⚡
https://i.nostr.build/3x0Z.png
ในที่สุดเราก็หาทางจนเจอกีบจนได้ ต้องขอบคุณฉลาม nostr:npub1vm0kq43djwdd4psjgdjgn9z6fm836c35dv7eg7x74z3n3ueq83jqhkxp8e ที่ตีลังกาทดลองหลายรอบจนเจอในที่สุด ตอนนี้ทุกคนสามารถกด Zap ที่ปุ่ม ⚡ ได้เลย และยอด Zap ก็ยังถูก Split เช่นเคย สะดวกขึ้นเย้ออออออ!! #Siamstr

ตามเก็บบทความซีรีย์นี้จากโน๊ตนี้ที่เดียวกันได้เลย!

Chapter 1 | THE SHRIMP FIELDS
nostr:nevent1qqsq4qcq6j65get2x26phzrtugn386yv5srpam943sx9pw47kn4dndcpz3mhxue69uhhyetvv9ujuerpd46hxtnfdupzp74srzklg4l9wpxk4nhqpgzfz7qqzr9zzgkzxzr32g3y98we47yaqvzqqqqqqy9t0lra

Chapter 2 | INSIDE THE WORLD BANK AND IMF
nostr:nevent1qqsxl6tc2vt4ptate5asfqljzp6equyv0tynm7fl64wfzq5uddsd9kcpz4mhxue69uhkummnw3ezuvtnv96zummjvuhsyg86kqv2mazhu4cy66kwuq9qfytcqqgv5gfzcgcgw9fzys5amxhcn5psgqqqqqqszyhkhs

Chapter 3 | STRUCTURAL ADJUSTMENT
nostr:nevent1qqsq648revcz9ez2cj0nkszqd2y9ur52fhjx539y98rnalx970nfl5gpz4mhxue69uhkummnw3ezuvtnv96zummjvuhsyg86kqv2mazhu4cy66kwuq9qfytcqqgv5gfzcgcgw9fzys5amxhcn5psgqqqqqqs2g9tp2

Chapter 4 | THE DEBT TRAP
nostr:nevent1qqsdv20zt4yfeqkd6n77j4u4mw36zmkqsns60qnt7deyz7hd6y3hyxspzamhxue69uhhyetvv9ujuumfv9khxarj9e3k7mgzyratqx9d73t72uzddt8wqzsyj9uqqyx2yy3vyvy8z53zg2wantuf6qcyqqqqqqgq4dyxd


จริง เสียเวลาหลายปีกับการทำอย่างอื่น


เปิดโปงกลวิธีที่ IMF และธนาคารโลก ใช้กดขี่ประเทศยากจน และผ่องถ่ายทรัพยากรสู่ประเทศร่ำรวย (ตอนที่ 01)

IMF และธนาคารโลกไม่ได้มีอยู่เพื่อหาทางแก้ความยากจน แต่มีเพื่อทำให้ชาติเจ้าหนี้ร่ำรวยขึ้น แล้วบิตคอยน์จะทำให้ระบบเศรษฐกิจของโลกดีขึ้นสำหรับประเทศกำลังพัฒนาหรือไม่?

# **1. ฟาร์มกุ้งวิปโยค**

>### *“ทุกอย่างล้วนหายไปหมดแล้ว”*
>### *–Kolyani Mondal*

เมื่อ 52 ปีก่อน พายุไซโคลนโบลาฆ่าผู้คนในแถบชายฝั่งของบังกลาเทศไปมากกว่า 1 ล้านคน ถือเป็นพายุไซโคลนที่ร้ายแรงที่สุดที่มีการบันทึกไว้ในประวัติศาสตร์

หน่วยงานท้องถิ่นและองค์กรนานาชาติรู้ถึงความเสี่ยงที่จะเกิดความเสียหายร้ายแรงจากพายุลักษณะนี้เป็นอย่างดี ดังนั้นในช่วงปี 1960 หน่วยงานภูมิภาคจึงสร้างแนวกันคลื่นขนาดใหญ่เพื่อป้องกันแนวชายฝั่ง ซึ่งเปิดโอกาสให้มีการใช้พื้นที่สำหรับการเกษตรได้มากขึ้น

แต่หลังจากการลอบสังหารผู้นำอย่าง ชีค มูจิบูร์ เราะห์มาน ในการประกาศอิสรภาพ ก็ได้เกิดการเปลี่ยนแปลงแนวทางภายใต้ระบอบเผด็จการของบังกลาเทศด้วยการผลักดันของอิทธิพลจากต่างประเทศ ชีวิตของผู้คนถูกลดความสำคัญ และแนวป้องกันพายุสำหรับประชาชนถูกทำให้อ่อนแอลง

>*หมายเหตุผู้แปล : ชีค มูจิบูร์ เราะห์มาน (Sheikh Mujibur Rahman) เป็นผู้ก่อตั้งประเทศบังกลาเทศ โดยดำรงตำแหน่งประธานาธิบดีและนายกรัฐมนตรีระหว่างปี 1971 จนถูกลอบสังหารในปี 1975*

ทั้งหมดก็เพื่อเร่งอัตราการส่งออกและเพื่อนำเงินมาชดใช้หนี้

โดยแทนที่จะส่งเสริมการปลูกป่าชายเลน ซึ่งสามารถเป็นแนวป้องกันพายุตามธรรมชาติ เพื่อประโยชน์สำหรับประชาชนมากกว่า 1 ใน 3 ของประเทศที่อาศัยอยู่ตามแนวชายฝั่ง หรือแม้แต่ลงทุนในการผลิตอาหารให้เพียงพอต่อการบริโภคภายในประเทศที่กำลังเติบโตอย่างรวดเร็ว แต่รัฐบาลกลับเลือกที่จะกู้เงินจากธนาคารโลกและกองทุน IMF เพื่อที่จะขยายฟาร์มกุ้ง ซึ่งกระบวนการเพาะเลี้ยงสัตว์น้ำในประเทศนั้นถูกควบคุมโดยเครือข่ายชนชั้นปกครองที่ร่ำรวยอีกด้วย

พวกคนรวยรวมหัวกันผลักดันบรรดาเหล่าชาวไร่ให้กู้ยืมเงินเพื่อทำสิ่งที่เรียกว่าการ “อัปเกรดกระบวนการเพาะเลี้ยง” โดยทำการขุดหลุมตามแนวกันคลื่นซึ่งป้องกันที่ดินของพวกเขาจากทะเล ทำให้ที่ดินที่เคยอุดมสมบูรณ์ของพวกเขาเต็มไปด้วยน้ำเกลือ หลังจากนั้นพวกเขาก็ต้องทำงานอย่างหลังขดหลังแข็ง เพื่อจับตัวอ่อนของกุ้งจากทะเลด้วยมือเปล่า เพื่อนำมันกลับมาเลี้ยงในบ่อพัก ก่อนจะขายกุ้งตัวโตเต็มวัยให้กับผู้รับซื้อกุ้ง ซึ่งมักจะเป็นผู้มีอิทธิพลในพื้นที่

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694088920697-YAKIHONNES3.png)

เงินทุนที่กู้จากธนาคารโลกและ IMF ทำให้ไร่นาสวน ที่ดินลุ่มน้ำ และป่าชายเลนนับไม่ถ้วน ถูกดัดแปลงให้กลายเป็นบ่อกุ้งที่เรียกว่า “ghers”

พื้นที่บริเวณสามเหลี่ยมปากแม่น้ำคงคานั้นถือเป็นพื้นที่ที่มีความอุดมสมบูรณ์อย่างน่าทึ่ง โดยเป็นที่ตั้งของ “ป่าสุนทรพนา” ป่าชายเลนที่ใหญ่ที่สุดในโลก แต่หลังจากที่การทำฟาร์มกุ้งเชิงพาณิชย์ได้กลายเป็นธุรกิจหลักในท้องถิ่น ต้นโกงกางมากกว่าร้อยละ 45 ได้ถูกตัดออกไปเกลี้ยง ทิ้งให้ผู้คนเผชิญกับคลื่นสูงกว่า 10 เมตรที่พุ่งเข้าชนแนวชายหาดเวลาเกิดพายุไซโคลน พื้นที่ทำกินที่อุดมสมบูรณ์และสิ่งมีชีวิตตามริมแม่น้ำค่อย ๆ ถูกทำลายไปจากความเค็มที่เพิ่มขึ้นจากน้ำทะเล

จนสุดท้ายป่าทั้งป่าก็ได้อันตรธานหายไป เพราะฟาร์มกุ้งนั้นทำลายพืชพรรณท้องถิ่นทั้งหมด กลุ่มความร่วมมือพัฒนาชายฝั่ง (Coastal Development Partnership) ได้กล่าวถึงผลกระทบที่เกิดขึ้นนี้ว่า **“การกระทำนี้ทำให้ดินแดนที่เคยอุดมสมบูรณ์กลายเป็น ‘ทะเลทรายที่เต็มไปด้วยน้ำเค็ม' ”**

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694085882420-YAKIHONNES3.webp)
>*พื้นที่ไร่นาที่ปล่อยน้ำทะเลเข้ามาเพื่อทำฟาร์มกุ้งในจังหวัด Khuna*

-----------

อย่างไรก็ตาม ผู้มีอิทธิพลที่รับซื้อกุ้งเหล่านี้กลับร่ำรวยขึ้นอย่างมาก และกุ้ง (ซึ่งถูกเรียกว่าเป็น “ทองคำสีขาว”) ก็กลายเป็นสินค้าส่งออกอันดับ 2 ของประเทศ

โดยนับตั้งแต่ปี 2014 เป็นต้นมา ชาวบังกลาเทศมากกว่า 1.2 ล้านคนทำงานในอุตสาหกรรมกุ้ง และผู้คนอีกกว่า 4.8 ล้านคนที่ต้องพึ่งพิงอุตสาหกรรมนี้ในทางอ้อม ซึ่งตัวเลขนี้ถือเป็นครึ่งหนึ่งของจำนวนคนยากจนที่อาศัยอยู่ตามชายฝั่ง คนเก็บกุ้งเป็นผู้ที่ทำงานหนักที่สุด (ซึ่งถือเป็นร้อยละ 50 ของแรงงานในอุตสาหกรรม) แต่ได้รับส่วนแบ่งเพียงร้อยละ 6 ของผลกำไร โดยร้อยละ 30 ของแรงงานนั้นเป็นแรงงานเด็กที่มีทั้งเด็กผู้ชายและเด็กผู้หญิง ซึ่งทำงานในน้ำเค็มมากถึง 9 ชั่วโมงต่อวันด้วยค่าจ้างรายวันน้อยกว่า 1 ดอลลาร์สหรัฐ เด็กเหล่านี้ส่วนมากไม่รู้หนังสือและไม่ได้เรียนต่อ

ผู้คนเคยมีการลุกฮือขึ้นประท้วงต่อต้านการขยายตัวของฟาร์มกุ้ง แต่แล้วก็ถูกปราบปรามอย่างรุนแรง โดยในเหตุปราบปรามที่เลื่องลือครั้งหนึ่่งนั้น ขบวนผู้ประท้วงถูกทำร้ายด้วยระเบิดจากผู้มีอิทธิพลที่รับซื้อกุ้งและกลุ่มลูกน้อง และมีผู้หญิงรายหนึ่งชื่อ Kuranamoyee Sardar ถูกตัดศีรษะจากเหตุปราบปรามดังกล่าว

ในงานวิจัยปี 2007 ซึ่งสำรวจฟาร์มกุ้งของชาวบังกลาเทศกว่า 102 แห่ง พบว่าแม้ค่าใช้จ่ายในการผลิตทั้งหมดจะอยู่ที่ 1,084 ดอลลาร์สหรัฐต่อเฮกตาร์ แต่รายได้สุทธิกลับอยู่ที่ 689 ดอลลาร์สหรัฐ นั่นหมายถึงกำไรที่ประเทศได้จากการส่งออกนั้น แลกมาด้วยการที่แรงงานในอุตสาหกรรมกุ้งต้องรับเคราะห์จากค่าจ้างที่ถูกกดและสภาพแวดล้อมของพวกเขาที่ถูกทำลายจนหมดสิ้น

ในรายงานที่จัดทำโดยมูลนิธิความยุติธรรมด้านสิ่งแวดล้อม (Environmental Justice Foundation) ชาวไร่ที่อยู่ริมชายฝั่งอย่างคุณ Kolyani Mondal ได้กล่าวว่า “เธอเคยปลูกข้าว พร้อมเลี้ยงปศุสัตว์และสัตว์ปีก” แต่หลังจากที่ได้มีการทำเกษตรฟาร์มกุ้ง **“วัว ควาย และแพะของเธอก็เริ่มเป็นโรคท้องร่วงไปพร้อม ๆ กับเหล่าแม่ไก่และเป็ดซึ่งเป็นสัตว์ของเธอ พวกมันล้วนตายทั้งหมด”**

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694088870811-YAKIHONNES3.jpg)

ตอนนี้ทุ่งของเธอเต็มไปด้วยน้ำเกลือ และที่ดินที่ยังเหลืออยู่ก็เพาะปลูกอะไรแทบไม่ขึ้น ในอดีตนั้นครอบครัวของเธอสามารถปลูกข้าวได้ 18-19 มอนต่อเฮกตาร์ แต่ตอนนี้เหลือแค่ 1 มอนต่อเฮกตาร์ เธอยังจำช่วงเวลาในปี 1980 ที่เพิ่งเริ่มมีการทำฟาร์มกุ้งได้ ในตอนนั้น ชาวบ้านได้รับการสัญญาว่าสิ่งนี้จะสร้างรายได้เพิ่มขึ้น รวมทั้งมอบอาหารและพืชผลให้พวกเขามากขึ้น

แต่ตอนนี้ **“ทุกอย่างล้วนหายไปหมดแล้ว”** ชาวไร่ผู้เลี้ยงกุ้งขอเช่าที่ดินของเธอ โดยตกลงจะจ่ายเงินเธอ 140 ดอลลาร์สหรัฐต่อปี แต่ตอนนี้อย่างดีที่สุดที่เธอได้รับคือเงินผ่อนจ่ายแปลงละ 8 ดอลลาร์สหรัฐบ้างเป็นครั้งคราว โดยเธอกล่าวว่า “ในอดีตครอบครัวของเธอสามารถหาเลี้ยงตัวเองได้อย่างดีจากบนผืนดินแห่งนี้ แต่ตอนนี้ไม่เหลือทางเลือกใด ๆ นอกจากการไปซื้ออาหารที่ตลาด”

-----------
>*หมายเหตุผู้แปล :*
>- *มอน (Muand) เป็นหน่วยวัดน้ำหนักดั้งเดิมที่ใช้กันในเอเชียใต้ โดย 1 มอนมีค่าเทียบเท่าที่หลากหลายตั้งแต่ 11 กิโลกรัม จนถึง 72 กิโลกรัม*
>- *เฮกตาร์ (Hectare) เป็นหน่วยวัดพื้นที่ในมาตราเมตริกโดย 1 เฮกตาร์ เท่ากับ 10,000 ตารางเมตร หรือประมาณ 6 ไร่ 1 งาน.*
-----------

ในบังกลาเทศนั้นเงินกู้เพื่อการปรับโครงสร้างจากธนาคารโลกและ IMF ปริมาณนับพันล้านดอลลาร์ (ที่มาของชื่อ “เงินกู้เพื่อการปรับโครงสร้าง” ได้มาจากการที่ผู้ปล่อยกู้จะบังคับให้ประเทศผู้กู้ต้องปรับโครงสร้างทางเศรษฐกิจเพื่อให้เอื้อกับการส่งออก ซึ่งต้องแลกมาด้วยการบริโภคภายในประเทศ) ได้ทำให้กำไรในการส่งออกกุ้งของประเทศเพิ่มขึ้นจาก 2.9 ล้านดอลลาร์สหรัฐในปี 1973
- เพิ่มเป็น 90 ล้านดอลลาร์สหรัฐในปี 1986
- และเพิ่มเป็น 590 ล้านดอลลาร์สหรัฐในปี 2012

ซึ่งรายได้ดังกล่าวถูกนำมาใช้จ่ายหนี้ต่างประเทศและใช้ในการพัฒนากองทัพ แต่เงินบางส่วนก็ไหลเข้ากระเป๋าเจ้าหน้าที่รัฐ (ซึ่งก็ไม่ได้แตกต่างอะไรกับกรณีส่วนใหญ่ของประเทศกำลังพัฒนา) ในขณะที่เหล่าแรงงานทาสในอุตสาหกรรมกุ้งต้องถูกกดขี่ให้ยากจน ถูกลิดรอนอิสรภาพ ต้องพึ่งพิงผู้อื่น และมีความสามารถในการหาเลี้ยงตัวเองได้น้อยลงกว่าแต่ก่อน

โดยที่แย่ไปกว่านั้นคือผลวิจัยยังแสดงให้เห็นว่า “หมู่บ้านที่มีป่าชายเลนไว้เป็นแนวป้องกันตัวจากคลื่นพายุซัดฝั่งจะมีผู้เสียชีวิตน้อยลงมาก เมื่อเทียบกับหมู่บ้านที่ป่าชายเลนเสียหายหรือถูกทำลาย”

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694088951435-YAKIHONNES3.png)

ภายใต้แรงกดดันของสาธารณชน ในปี 2013 ธนาคารโลกจึงได้ปล่อยเงินกู้ 400 ล้านดอลลาร์สหรัฐให้แก่บังกลาเทศเพื่อใช้ในการพยายามแก้ไขความเสียหายของระบบนิเวศที่เกิดขึ้น ซึ่งพูดในอีกแง่หนึ่งก็คือธนาคารโลกจะได้รับค่าตอบแทนในรูปแบบของดอกเบี้ยจากการพยายามแก้ปัญหาที่ตัวเองเป็นผู้ก่อขึ้นตั้งแต่แรก ในขณะเดียวกันธนาคารโลกยังได้ปล่อยเงินกู้นับพันล้านดอลลาร์สหรัฐไปยังทุกประเทศ ไล่ตั้งแต่เอกวาดอร์ ไปยันโมร็อกโก จนถึงอินเดีย เพื่อเปลี่ยนฟาร์มดั้งเดิมในท้องถิ่นให้กลายเป็นฟาร์มกุ้ง

ธนาคารโลกได้อ้างว่าบังกลาเทศนั้นคือ “เรื่องราวที่น่าทึ่งของการลดความยากจนและการพัฒนาประเทศ” หากยึดจากในข้อมูลตามเอกสารที่ว่าแล้ว นี่ถือเป็นชัยชนะ เพราะเศรษฐกิจของประเทศอย่างบังกลาเทศมีแนวโน้มที่จะเติบโตต่อไป ในขณะเดียวกับที่มูลค่าการส่งออกนั้นเติบโตขึ้นเพื่อชดเชยมูลค่าจากการนำเข้า แต่แท้จริงแล้วรายได้จากการส่งออกส่วนใหญ่กลับไหลเข้าสู่กระเป๋าของชนชั้นนำและเจ้าหนี้ต่างประเทศ และหลังจากได้รับเงินกู้เพื่อการปรับโครงสร้างมาถึง 10 ครั้ง หนี้ของบังกลาเทศเติบโตขึ้นอย่างมหาศาล โดยเพิ่มจาก 145 ล้านดอลลาร์สหรัฐในปี 1972 กลายเป็น 95,900 ล้านดอลลาร์สหรัฐในปี 2022 ซึ่ง ณ ตอนนี้ประเทศบังกลาเทศเองก็กำลังเผชิญกับวิกฤตด้านดุลการชำระเงิน (Balance of Payments) จากหนี้สินอีกครั้ง และในเดือนพฤศจิกายน  2022 รัฐบาลก็ตกลงที่จะกู้เงินปรับโครงสร้างครั้งที่ 11 จาก IMF โดยมีการอัดฉีดเงินช่วยเหลือมูลค่า 4,500 ล้านดอลลาร์สหรัฐเข้ามาในระบบ โดยแลกกับการถูกแทรกแซงในการปรับโครงสร้างที่เพิ่มขึ้นไปอีก

ธนาคารโลกและ IMF นั้นก็ต่างอ้างว่าพวกเขาต้องการช่วยเหลือประเทศที่ยากจน แต่ตลอด 50 ปีที่ผ่านมา ผลลัพธ์จากนโยบายของพวกเขาก็ได้แสดงให้เห็นอย่างชัดเจนว่า ประเทศอย่างบังกลาเทศกลับกลายเป็นประเทศที่ต้องพึ่งพาผู้อื่นมากขึ้น และเต็มไปด้วยหนี้สินอย่างที่ไม่เคยเป็นมาก่อน

![image](https://yakihonne.s3.ap-east-1.amazonaws.com/fab018adf457e5704d6acee00a0491780010ca2122c2308715222429dd9af89d/files/1694089808284-YAKIHONNES3.png)

ในระหว่างวิกฤตหนี้ของประเทศโลกที่สามในช่วงทศวรรษ 1990 การวิพากษ์วิจารณ์จากสาธารณชนทั่วโลกที่ต้องการจะตรวจสอบข้อเท็จจริงของธนาคารโลกและ IMF ได้ค่อย ๆ สะสมจนปะทุขึ้น เริ่มมีการศึกษาวิจัยเพื่อสืบค้นข้อมูลอย่างจริงจัง ผู้คนออกมาประท้วงตามท้องถนน และมีความเชื่อที่แพร่กระจายไปยังทุกฝั่งการเมือง (แม้กระทั้งในรัฐสภาของสหรัฐฯ เอง) ว่าองค์กรเหล่านี้ไร้ซึ่งประโยชน์ หรือกระทั่งเป็นพิษภัยด้วยซ้ำ แต่ความรู้สึกและความสนใจในองค์กรเหล่านี้ได้จางหายไปเกือบหมดแล้ว และถึงแม้ความรู้สึกและความสนใจเหล่านี้จะกลับมาอีกครั้ง มันกลับถูกมองว่าเป็นสิ่งที่ไม่สำคัญ หรือแม้จะมีการยอมรับว่าองค์กรพวกนี้มีปัญหาแต่ก็ยังมีความจำเป็นอยู่ หรือกระทั่งยังมีความเชื่อว่าองค์กรพวกนี้มีประโยชน์และยังได้รับการต้อนรับเหมือนเดิม

ความเป็นจริงแล้วองค์กรเหล่านี้ทำให้ผู้คนนับล้านยากจนลงและชีวิตเสี่ยงอันตรายมากกว่าในอดีต ในขณะเดียวกันกลับทำให้เหล่าผู้นำเผด็จการและเครือข่ายที่ยักยอกความมั่งคั่งของประเทศนั้นร่ำรวยขึ้น และยอมละทิ้งสิทธิมนุษยชนเพื่อทำให้อาหาร ทรัพยากรธรรมชาติ และแรงงานราคาถูกไหลออกจากประเทศที่ยากจนไปสู่ประเทศที่ร่ำรวย พฤติกรรมของพวกเขาที่กระทำในบังกลาเทศนั้นไม่ใช่เรื่องผิดพลาดหรือเป็นกรณียกเว้นแต่อย่างใด

แต่นั่นเป็นวิธีการดำเนินธุรกิจตามปกติของพวกเขา..

## [⚡กด Zap บทความนี้เป็นกำลังใจทีมงาน](https://getalby.com/p/imf_rs_split)

(*ทุกยอด zap จะถูกแบ่งอัตโนมัติเข้าวอลเล็ทของผู้เขียนบทความต้นฉบับภาษาอังกฤษ, ผู้แปลดราฟต์ 1, ผู้เรียบเรียงดราฟต์ 2-3, กองบรรณาธิการและพิสูจน์อักษรจากไรท์ชิฟต์ พร้อมกันบางส่วนไว้เพื่อเป็นค่าธรรมเนียมธุรกรรม)*

-----------
>แปลและเรียบเรียงจากบทความต้นฉบับเรื่อง : [STRUCTURAL ADJUSTMENT: HOW THE IMF AND WORLD BANK REPRESS POOR COUNTRIES AND FUNNEL THEIR RESOURCES TO RICH ONES](https://bitcoinmagazine.com/culture/imf-world-bank-repress-poor-countries) ซึ่งเผยแพร่ครั้งแรกเมื่อวันที่ 22 พ.ย. ปี ค.ศ. 2022
-----------


ตอนที่ 1 อ่านจบยัง? ตอนที่ 2 ตามมาติดๆ ละนะ | เปิดโปงความจริงที่ไม่อาจมองข้าม ธนาคารโลกและ IMF เครื่องมือทรงพลังของ 'อำนาจใหญ่' คุณพร้อมจะเห็นความจริงที่ถูกปกปิดเอาไว้หรือยัง?

👀 Habla Link | https://w3.do/SFN2HySz
👀 Yakihonne | https://w3.do/nB4-dDCg

https://image.nostr.build/bbdd5bdf4353350ee0acec0822663f13dcf16ec65d88463b0e872eb494486763.jpg

nostr:naddr1qq2kx3mcgfk5z6nzf4uhgnenf3vyxat00fe8yq3ql2cp3t052ljhqnt2emsq5py30qqppj3pytprppc4ygjznhv6lzwsxpqqqp65wfn26t7

#Siamstr #FuckIMF #FuvkWorldBank